text:
Mu buzima by’umwihariko bwa Gikristo umuntu wese asabwa kwera imbuto nziza kuko ari cyo Imana imushakaho.
Yesu yigeze kubwira abantu ko abamwizera bazabamenyera ku mbuto zabo. Ibi bishatse kuvuga ko igihe cyose n’ahantu hose tuba niba twitirirwa izina rya Yesu tugomba kwera imbuto nziza tugasa nawe.
Mu gusobanukirwa neza no gusubiza ikibazo kigaragara haruguru turifashisha ubuhamya bw’uyu mugabo wari umu monko, aba akaba ari abantu biyemeje kwiha imana zabo mu idini yabo ya Buda.
Yitwa Tashi yavukiye mu kibaya cya Himalaya, mu muryango w’abasenga Buda yabaye umumonko akiri muto cyane, ntiyagize amahirwe yo kujya mu ishuri.
Akiri umumonko(monk), yamaze imyaka itandatu mu Buhinde maze aza gufatwa n’uburwayi bukomeye. Amara imyaka itatu mu bitaro yivuza ariko abaforomo b’abakristu ngo bamweretse urukundo bituma yumva ko abakristo bagira imyizerere myiza, ibi byatewe n’imbuto bamwereye n’uburyo bamwitayeho byari bitandukanye cyane n’ibyo yari asanzwe abona mu idini ye aho basenga Buda.
Mu mwaka wa 2003, Ubwo Dalayi Lama, umuyobozi w’Idini ryabo, yajyaga muri Amerika, yababwiye ko bakwiye kugirira icyizere abakristo kuko ari abantu beza.
Ubwo yabivugaga Tashi we ngo yabyumvaga kurushaho kuko yari yarabonye uburyo bagira urukundo(ubwo bamwtagaho cyane ari mu bitaro).
Amaze kumva uburyo Dalayi Lama nawe yakozwe ku mutima n’imyitwarire y’abakristo yarushijeho kumva anyotewe no kumenya byinshi biberekeyeho.
Ubwo yari ari mu Buhinde yaje kubona Bibiliya ishaje yanditse mu rurimi rw’iwabo kavukire asoma ivanjili ya Luka ariko akayisoma yumva ari nk’inkuru gusa. Icyo gihe ariko avuga ko yabonyemo uburyo Yesu yari Umunyampuhwe n’umugiraneza.
Ibi byatumye agira ati Mu muco w’iwacu tugira inkuru z’ibitekerezo z’abantu b’abagiraneza, imwe ivuga ku muntu wahaye undi ijisho rye, undi wari umukire maze agaha abakene ibyo atunze byose. Ariko natangajwe nibyo Yesu yakoze ubwo yemerega gupfira abanyabyaha. Ntiyatanze ibyo atunze cyangwa ijisho rye ahubwo yatanze ubuzima bwe.’’
Amaze gusoma urukundo Yesu yakunze abantu yatangiye kumva akururwa n’ubukristo ariko kandi ntibyari bimworoheye kureka imyizerere yari yarakuriyemo kuva avutse. Muri icyo gihe ngo yumvaga ari umubudisiti kandi ari n’umukristo icyarimwe.
Tashi yaje guhura n’inshuti ye ya kera imubwira ko yakijijwe yakira Yesu maze batangira kuganira ku myizerere itandukanye. Yaje kumubwira ko hari Imana imwe maze ntibabyumvikanaho.
Igihe kimwe Tariki 27 ugushyingo mu mwaka ngo yari wenyine maze asoma muri Luka 6:27’’Ariko ndababwira mwebwe abumva mukunde abanzi banyu, mugirire neza ababanga.” Iki cyanditswe ngo cyamukoze ku mutima. Yagize ati ’’numvaga meze nkumaze kunywa ikirahure cy’amazi akonje nari maze igihe mfite inyota. Nahise mfunga Bibiliya yanjye maze ndasenga ngira nti” Uri Imana imwe y’ukuri, uko biri kose nkize cyangwa nkennye nzagukurikira.”
Uwo mugoroba yasanze itsinda ry’abakristo ababwira ko yafashe icyemezo cyo gukizwa maze barasengana kuva ubwo atangira urugendo rushya yakira Yesu nk’Umwami n’Umukiza we.
Yagize ati’’Guhera uwo munsi sinkiri umumonko ukundi ahubwo nahindutse umukristo nsobanukirwa urukundo Yesu yadukunze ubwo yemeraga kudupfira ku musaraba nta cyaha yakoze’’.
Ese wowe nk’umukristo waba werera abakugana imbuto nziza zatuma bemera kwakira Yesu, Bibiliya itubwira ko turi inzandiko zisomwa n’abantu bose bivuga ko imyitwarire yacu ibera abandi urugero bakifuza kuba nkatwe cyangwa yanabasitaza igatuma izina ry’Imana twitirirwa ritukwa.
Duharanire kwera imbuto nk’uko abaforomo bazereye uwari umu monko maze bikamubera intandaro yo gushaka kumenya Yesu bizeye bigatuma na we ahiduka akava mu gusenga ibigirwamana akizera Imana y’ukuri.


c: text/html

text:
INILAK: Abanyeshuri 631 bahawe impamyabumenyi ku nshuro ya Gatanu
Kuri uyu wa 28 Gashyantare umwaka 2013, Ishuri Rikuru ry’Abadivantisiti b’Abalayiki ya Kigali (INILAK) yahaye impamyabumenyi abanyeshuri 631 bigaga mu mashami y’ubucungamari, amategeko ndetse n’ikoranabuhanga mu icungamutungo barimo abagabo 236 n’abagore 395 barangije muri iri shuri mu mwaka 2011-2012.
Mu muhango wo gutanga izi mpamyabumenyi Dr. Rwanamiza Erasme wari waje ahagarariye Minisitiri w’Uburezi yavuze ko ibibazo byose u Rwanda rufite bizakemurwa n’Abanyarwanda ubwabo kandi (...)
Kuri uyu wa 28 Gashyantare umwaka 2013, Ishuri Rikuru ry’Abadivantisiti b’Abalayiki ya Kigali (INILAK) yahaye impamyabumenyi abanyeshuri 631 bigaga mu mashami y’ubucungamari, amategeko ndetse n’ikoranabuhanga mu icungamutungo barimo abagabo 236 n’abagore 395 barangije muri iri shuri mu mwaka 2011-2012.
Mu muhango wo gutanga izi mpamyabumenyi Dr. Rwanamiza Erasme wari waje ahagarariye Minisitiri w’Uburezi yavuze ko ibibazo byose u Rwanda rufite bizakemurwa n’Abanyarwanda ubwabo kandi bajijutse, ari yo mpamvu buri muntu ufite ubushobozi akwiriye gutanga ubufasha mu guha uburere abana b’Abanyarwanda.
Dr. Rwanamiza yashimiye amashuri yigenga uko akomeje gutanga umusanzu wabo mu guteza imbere igihugu atanga uburere ku bana b’u Rwanda. Yagize ati “Mukomeze ibikorwa byanyu by’indashyikirwa byo kurerera u Rwanda, mutange uburere bufite ireme aho abana bacu bazajya bahangana ku isoko ry’umurimo. Mujye mwipima n’amashuri y’ahandi mukora ibizamini biturutse ku yandi mashuri, kugira ngo abana b’u Rwanda bakomeze gukora neza.”
Umuyobozi w’ishuri rikuru rya INILAK Dr. Ngamije Jean yashimye Leta y’u Rwanda ikomeje guha ubwisanzure Abanyarwanda cyane cyane yimakaza iterambere rirambye. Agira ati “Abanyarwanda dufite Leta nziza ikomeje kuduha icyerekezo cyiza natwe ababyeyi ntabwo tuzahwema guha uburere bwiza abana b’Abanyarwanda.”
Dr. Ngamije yakomeje avuga ko INILAK izakomeza guteza imbere igihugu irwanya ubujiji mu banyarwanda.
Umuyobozi uhagarariye INILAK mu rwego rw’amategeko, Pastor Ruhaya Ntwali Assiel yavuze ko iryo shuri rikomeje kwigisha abanyeshuri barigana kwihangira imirimo; ati “ni yo mpamvu yatumye dushyiraho ishami ryigisha ibirebana n’amakoperative.”
INILAK rimaze guha impamyabumenyi abanyeshuri 2852 mu nshuro eshanu kuva iri shuri ryashingwa mu mwaka 1997.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Tito 1
1.Pawulo imbata yImana nintumwa ya Yesu Kristo, mbiherewe kwizeza intore zImana no kuzimenyesha ubwenge bwukuri guhuje no kubaha Imana, 2.niringiye kuzabona ubugingo buhoraho, ubwo Imana itabasha kubeshya yasezeranije uhereye kera kose. 3.Ariko mu bihe yatoranije, yumvikanishije ijambo ryayo ubutumwa nahawe nkuko Imana Umukiza wacu yategetse. 4.Ndakwandikiye Tito, umwana wanjye nyakuri ku bwo kwizera dusangiye.Ubuntu namahoro bibe kuri wowe, biva ku Mana Data wa twese no kuri Kristo Yesu Umukiza wacu.
Pawulo ashinga Tito gutunganya ibyItorero ryi Kirete
5.Icyatumye ngusiga i Kirete ni ukugira ngo utunganye ibyasigaye bidatunganye, kandi ngo ushyire abakuru bItorero mu midugudu yose nkuko nagutegetse. 6.Ibyo ni ukuvuga abagabo batariho umugayo bafite umugore umwe, bafite abana bizera kandi bataregwa ko ari inkubaganyi cyangwa ibigande. 7.Kuko umwepisikopi akwiriye kutabaho umugayo nkuko bikwiriye igisonga cyImana, kandi ntakwiriye kuba icyigenge cyangwa ikirara, cyangwa umunywi winzoga cyangwa umunyarukoni cyangwa uwifuza indamu mbi, 8.ahubwo abe ukunda gucumbikira abashyitsi, ukunda ibyiza, udashayisha, ukiranuka, wera, wirinda, 9.kandi ukomeza ijambo ryo kwizerwa nkuko yaryigishijwe, kugira ngo abone uko ahuguza abantu inyigisho nzima, no gutsinda abamugisha impaka. 10.Kuko hariho benshi bibigande nabashukanyi, cyane cyane mu bakebwe bavuga ibitagira umumaro, 11.bakwiriye kuzibwa iminwa kuko hariho imiryango yabantu bubika bakayimaraho, bigishiriza ibidakwiriye kugira ngo babone indamu mbi. 12.Umwe muri bo wumuhanuzi wabo yaravuze ati Abanyakirete ni abanyabinyoma iteka, ni inyamaswa mbi, ni abanyanda mbi babanyabute. 13.Uko guhamya ni ukukuri. Ni cyo gituma ukwiriye kubacyaha cyane kugira ngo babe bazima mu byo kwizera, 14.batita ku migani yibinyoma yAbayuda namategeko yabantu batera umugongo ukuri. 15.Byose bibonereye ababoneye, nyamara nta kibonereye abanduye batizera, ahubwo bononekaye ubwenge nimitima yabo. 16.Bavuga yuko bazi Imana, ariko bayihakanisha ibyo bakora. Bene abo ni abo kwangwa urunuka, ni abatumvira Imana, no ku mirimo myiza yose nta cyo bamaze.
Uri gusoma Tito igice cya:


text:
Ababyeyi baragaragaza inyungu iri mu kuzigamira abana
Ababyeyi batandukanye bo mu karere ka Burera bavuga ko kuzigamira abana babo bituma bakurana umuco wo kudasesagura kandi bikabarinda n’ubushomeri. Ababyeyi twaganiriye bavuga ko bikwiriye ko umubyeyi afunguriza umwana we konti muri Banki runaka, azajya ashyiraho amafaranga bitewe n’ubushobozi bwe; nkuko Bitwayiki Felicien abisobanura. Agira ati “Bidufasha kugira ngo umwana yoye kuba igisambo. Niba abonye igiceri cy’(amafaranga y’u Rwanda)... Read More
Rutsiro: Ababyeyi barasabwa kuzigamira abana babategurira ejo heza.
Ababyeyi bo mu karere ka Rutsiro barasabwa kuzigamira abana babyara kugirango bazagire ahazaza heza, ababyeyi bamaze gusaza. kuwa 26 Ukwakira 2015, ubwo kuri Sacco Abesamihigo ba Gihango(SACCOAGI)hatangizwaga kwizihiza icyumweru mpuzamahanga cyo kwizigamira ubuyobozi bw’ishyirahamwe ry’ibigo by’imari iciriritse mu Rwanda AMIR bwakanguriye ababyeyi guteganyiriza abana babo babazigamira. Umuyobozi wungirije w’iri shyirahamwe ry’ibigo... Read More
Rwanda targeting 80 per cent financial inclusion
In order to achieve the country’s economic transformation and poverty reduction, Rwanda has set its goal on increasing financial inclusion to 80 percent by 2017, through deepening and broadening the financial literacy of Rwandans. This will be attained through the second Financial Sector Development Program (FSDP II), a five year program that seeks to develop a stable, sound and efficient financial sector. The program will also include a National... Read More
Utazi kuzigama ntakwiye guhabwa akazi – Bosenibamwe Aimee
Muri gahunda yo kwiteza imbere, abaturage bo mu karere ka Rulindo barasabwa kugira umuco wo kuzigama. Ngo buri muturage abashije kuzigama muri duke yunguka byabasha kumufasha kwiteza imbere, nk’uko bikunze kugarukwaho n’abayobozi mu karere ka Rulindo. Kwizigamira kandi ngo ntibigombera kuba umuntu afite umutungo mwinshi , ahubwo ngo ni ukwishyiramo ubushake nk’uko umukuru w’intara y’amajyaruguru Bosenibamwe Aimee abivuga. Bosenibamwe avuga... Read More
Intara y’amajyepfo: Ubuyobozi bw’inzego z’ibanze burasabwa kongera imbaraga mu gukurikirana abambuye ibigo by’imari
Hagamijwe kurebera hamwe aho kwishyuza ba bihemu bambuye ibigo by’imari, bimwe bikabiviramo gufunga imiryango, ubuyobozi bukuru bwa Banki Nkuru y’igihugu n’abayobozi b’uturere bungirije bashinzwe imari n’iterambere mu Turere two mu Ntara y’amajyepfo, abanyamabanga nshingwabikorwa b’imirenge ndetse n’abayobozi ba za Sacco zo muri iyi Ntara, bagiriye inama i Huye kuwa 5/6/2013 Guverineri wa Banki Nkuru y’igihugu, Rwangombwa John,... Read More


text:
Ubu buyobozi buvuga ko bugiye kongera gukora igenzura bajya ku rugo ku rundi nkuko babikoze mu ntangiriro za 2016.
Muri iryo genzura bakoze basanze hari abaturage 709 badafite imisarane, abararana n’amatungo 3704 n’abandi bafite umwanda ku mubiri no ku myambaro 4534.
Ubuyobozi bw’Akarere ka Burera buvuga ko nubwo hashize amezi iryo genzura ribaye, hakaba hari impunduka yabaye, hari abaturage basigaye bagifite isuku nke.
Niyo mpamvu ngo bagiye kongera gukora gahunda y’urugo ku rundi bashishikariza abaturage kugira isuku. Iyo gahunda izakorwa mu mirenge 17 igize Akarere ka Burera.
Nsabimana Fabrice, umunyamabanga nshingwabikorwa w’umurenge wa Rusarabuye, avuga ko bagiye kwongera imbaraga mu bukanguramba.
Agira ati “Icyo kibazo kiracyahari ariko ingamba ya mbere ni ugukomeza ubukangurambaga mu baturage tugenda mu rugo kurundi ndetse tugashyiraho n’ikaye ya buri rugo kubijyanye n’isuku.
Kuburyo tuhagera tukamusigira mu ikaye ibibazo biri muri urwo rugo, ubutaha tukaza kureba ko yabikosoye kugeza igihe tuzagera ku rwego abaturage bose ikibazo cy’isuku nke cyakemutse.”
Abaturage bo mu Karere ka Burera bavuga ko igituma hakiri abaturage barangwa n’isuku nke babiterwa n’imyumvire mike no kutagira imiyoboro y’amazi hafi yabo n’ubwiherero; nkuko Mpinganzima Florance abisobanura
Agira ati “Muri aka gasantere (ka Cyanika) hahurira abantu benshi kubera nta bwiherero rusange buhaba iyo bakeneye kwihagarika bajya kwihengeka munsi y’inzitiro z’abantu, icyo nacyo ni ikibazo”.


text:
Mu bihe by’ibiruhuko cyangwa vacances usanga abana bamwe birirwa mu mihanda bazenguruka cyangwa bakirirwa ku bibuga bitandukanye, hari n’abo usanga bahora bagenda mu ngo z’abantu rimwe na rimwe batanazi, n’ubwo hari abandi bajya ku mashuri bitewe na gahunda ikigo cyashyizeho zo guhugura abana no kubarinda uburara.
Hari ibintu by’ingenzi rero ababyeyi bakwiye kwitaho kugira ngo abana bagire gahunda nziza muri vacances :
- Kubagenera imirimo bari bukore mu rugo igihe ababyeyi badahari
- Kubaganirirza ibibi byo kwirirwa bagenda, byashoboka ukabaha n’ingero
- Kubwira umukozi akajya akunda kubifashisha mu turimo tworoshye tutavunanye
- Kubaha itegeko ry’igihe bagomba kumara baryamye
- Kubagurira films z’udukino tw’abana no kubagenera igihe cyo kuzireba
- Kubaha gahunda bahuriyeho hagati mu masaha y’amanywa : nko gusenga no kwiga ijambo ry’Imana.
- Kubaha gahunda yo gusura inshuti mu gihe runaka bitari buri munsi, aha ubabwira ko atari byiza gusura umuntu buri munsi atarwaye
- Kubabwira ko atari byiza kwinjira mu bipangu by’abo batazi
- Kubashakira ibitabo basoma kandi ukajya ubasaba kukubwira ibyo bari gusoma
- Niba bishoboka batangize amasomo yo koga muri piscine, kubyina kinyarwanda, gushushanya, gucuranga, gukina ikinamico, kujya muri chorale zo mu nsengero n’ibindi byatuma abana bidagadura kandi bari no gutyaza impano zabo
By’umwihariko ku babyeyi bafite abana b’abakobwa bato ni byiza kubaganiriza ibijyanye n’ihohoterwa rishingiye ku gitsina rishobora kuba ku mwana wagiye ahantu atazi n’abo batamuzi, ukabigisha kugira amakenga.


text:
Naritegereje mbona abantu benshi bafite abakozi bo mu rugo cyangwa se ababoyi babafata mu buryo butandukanye n’ubwo bafatamo abandi bantu, kandi nyamara bitari bikwiye. Iyo ntekereje kuri iyi mibanire y’umugaragu na shebuja mbona bisa cyane n’imibanire y’umukoresha n’umukozi. Buri wese yifuza gufatwa neza ndetse no guhabwa agaciro n’umukoresha we. Ibi ni ko byari bikwiriye kugenda no ku mukozi wo mu rugo. Ibi ni bimwe muri byo wakora ngo umufate neza :
- Ntukamutegekeshe igitugu, ahubwo musabe.
- Ntukamuhane wihanukiriye ahubwo mugaruze ubugwaneza umwigishe ; muri make uko wifuza ko umukoresha wawe yagufata, nawe abe ariko umugenzereza.
- Nabonye abakozi benshi bo mu rugo bambara imyambaro itameze neza, barahembwa ariko ntibagure imyambaro myiza, niba ubibonye, mugire inama yo kwiyitaho.
- Mu ngo zimwe na zimwe, usanga umukozi wo mu rugo aba atemerewe kwicara ku ntebe zo muri salo (mu ruganiriro) byaba byiza umuhaye amabwiriza y’igihe yahicara n’uko yajya yitwara mu gihe ahicaye aho kubimubuza burundu
- hari abakozi batemererwa gufata ku mafunguro amwe n’aya ba shebuja, kereka iyo byasigaye. Ibi si byiza bishobora gutuma yifuza akaba yajya abyiba.
- Abakoresha bamwe babatera ubwoba ntibabemerere kugira icyo bavuga kereka mu gihe hari ugize icyo amubaza. Ni bibi nabyo byaba byiza ugiye umutega amawi ibyo akubwira ukabiha agaciro.
- Mwishyurire Ubwisungane mu kwivuza niba nabwo afite ( mutuelle de santé)kugirango bazabashe kwivuza mu gihe bazaba barwaye.
- Niba bibaye ngombwa gutandukana Musezerere neza


text:
Thursday, April 2, 2009
Urwenya rw'Igituba
Umukobwa yakundanye n'umuzungu noneho basohoka mu kabare garcon ababajije icyo bafata umuzungu ati"nothing" umukobwa ati mumpe iyo "nothing" irimo urusenda....
Umugabo yarishye indayi ngo ayiswere imutoroka itamuhaye atanga itangazo ati uzabona umukobwa w'inzobe wambaye ikanzu itukura aziswerere narangije kwishyura
Umugabo yarishye indayi ngo ayiswere imutoroka itamuhaye atanga itangazo ati uzabona umukobwa w'inzobe wambaye ikanzu itukura aziswerere narangije kwishyura
Publicada por BANGAMBIKI em 11:02 AM
No comments:
Subscribe to: Post Comments (Atom)


text:
Nyampinga Kundwa Doriane yabwiye Ikinyamakuru Izuba Rirashe ko aramutse abonye uwo musore ukwiye yaba yegereje igihe nyacyo cyo gushyingirwa.
Ati"Igihe uwo muntu nyawe aje mu buzima bwawe n’igihe nyacyo kiba kigeze.”
Gusa hari ibintu by’ingenzi Nyampinga Kundwa avuga ko uwo musore agomba kuba yujuje byanga bikunda:
1. Kuba afite urukundo ruhagije:
Cyo kimwe n’abandi bose, Kundwa nawe avuga ko icya mbere yifuza ku musore bakundana ari urukundo no gukundwakazwa. Agira ati "agomba kuba umuntu nyine unkunda, kandi unyitaho”.
2. Kuba umuntu wumva kandi akubaha ibitekerezo bya Kundwa
Ku mwanya wa Kabiri, Nyampinga Kundwa agaragaza ko umusore yifuza ari umusore umutega amatwi akamuha umwanya, ariko akanubaha ibyemezo bye. Agira ati "Akwiye kuba umuntu unyumva, wubaha ibitekerezo byanjye.”
3. Kuba azi Imana
Nubwo kiri ku mwanya wa gatatu bwose, nicyo kintu Kundwa atsimbarayeho kurusha ibindi. Iki kibuze, Kundwa avuga ko uwo musore bataba bagikundanye.
Agira ati "Agomba kuba umuntu uzi neza agaciro k’Imana mu buzima bwe kuko icyo cyo aramutse atacyujuje rwose ntekereza ko tutahuza habe na gato.”
Uretse Kundwa n’ababyeyi be baherutse gutangaza ko umusore bifuza ko yababera umukwe akwiye kuba ari umwubahamana kandi usenga.
Kuri iki, Kundwa ni umukirisito asengera muri Women Foundation Ministries.
4. Umusore ufite icyerekezo
Gukora ukabona amafaranga ntibihagije kuri Kundwa, yifuza umusore ukora afite icyerekezo gihamye n’intego ateganya kuzageraho.
Agira ati "Agomba kuba umusore ufite icyerekezo nyacyo mu buzima atari wa wundi ukora ibintu gusa kuko ashaka kubikora, ahubwo akora ibintu kuko hari aho yifuza kugera.”
5. Kuba afite igitinyiro kandi yiyubahisha
Nyampinga w’u Rwanda avuga ko ku musore uburanga bw’inyuma atari cyo kimuhangayikishije cyane, ahubwo ubw’imbere. Kundwa avuga ko yifuza umusore wiyubahisha.
Ati "Ubwiza ntibuza gusa inyuma ubwiza mbere na mbere buhera imbere, kuba ari umuntu wiyubaha kandi yubaha abandi, ni ibintu by’agaciro cyane.”
Kundwa avuga ko uyu muntu yagombye kuba adahindagurika bitewe n’aho ari, ahubwo ko akwiye kuba ari umuntu umwe aho ari hose.


text:
“ mumere nk’impinja zivutse vuba, mwifuze amata y’umwuka adafunguye, kugira ngo abakuze abageze ku gakiza”-1 Petero 2:2
Iyo umwana avutse, yitabwaho cyane n’ababyeyi cyangwa abamurera. Umubyeyi akora uko ashoboye kose akabonera umwana ibyokurya bifite intungamubiri zihagize. N’iyo amaze kuba mukuru , akomeza gushishikarizwa kurya indyo ifite intungamubiri zose kugira ngo atazigera agaragaraho imikurire mibi.
Umukristo nawe akeneye ibimutunga mu rugendo rugana mu ijuru. Akenera gukura mu by’Imana. Intabwe ya mbere yo gukura ni ukwihana ibyaha no kwakira Yesu Kristo nk’umwami- Zaburi 34:9 “ Nimusogongere mumenye yuko Uwiteka agira neza, hahirwa umuhungiraho”
Ijambo ry’Imana rigaragaza uko abakiri bato mu Mana bakura. Ibagereranya n’impinja.Impinja z’umwuka zitungwa n’amata y’umwuka ari ryo jambo ry’Imana.
Kugira ngo umukristo akure, agirwa inama yo kubanza kubaka kuri kristo nk’amabuye mazima- 1Petero 2:4
Abubakisha amabuye barayaconga bagakuraho ibice biba bishinyitse bibuza ibuye kwegerana n’ayandi.Abantu b’Imana na bo; Imana igenda ibaconga ngo bashobore gufata neza kuri Kristo kandi bashobore gufatanya n’abandi.
Mbese wowe ntiwaba uri nk’abantu batemera gukosorwa muri kamere yabo batemera gukura? Ukwiye kwemera kuba ibuye rizima ryubakwa kuri Kristo.Wowe wagiriwe ubuntu bwo kumenya Imana ukwiriye kuzirikana ko uri mu bwoko Imana yitoranjirije kugira ngo wamamaze ishimwe ryayo - 1Petero 2:9
Rero; nk’uko buri mwana akenera umuryango wo gukuriramo , no mu Mwuka umuntu wamenye Imana akenera umuryango wo gukuriramo, kandi umuntu akenera abandi ngo ashobore gukura.
Umukristo ugenda ari nyamwigendaho ntashobora kuba umuntu wuzuye mu mwuka. Nk’uko urugingo rucitse ku mubiri rudashobora kubaho, ni ko n’umukristo udafatanya n’abandi adashobora kugira ubuzima bwiza mu mwuka.Ukwiye kugira aho ubarizwa mu itorero kandi ugakoramo umurimo.


text:
Nk’andi matungo yose, ihene iba ikeneye kwitabwaho, ikabona ibyubaka umubiri, ibitera imbaraga n’ibindi byose cyane nyuma yo kuvuka, kugira ngo irusheho gukura neza, inakomeze gutanga umusaruro ukwiriye.
Mu kiganiro ikinyamakuru Izuba Rirashe cyagiranye na Karinganire Jonathan na Ndayisenge Alphonse, abahinzi bo mu Murenge wa Gacurabwenge ho mu Karere ka Kamonyi, ku wa 14 Nzeri 2011, batangarije ikinyamakuru Izuba Rirashe ko akenshi ihene bazizirika zikarira ku kiziriko, nta kindi kidasanzwe zikorerwa. Gusa zikenera kuba mu nzu ngo zibone ubushyuhe, zikanagenerwa amazi y’inkono kugira ngo zirusheho kubyibuha.
Nk’uko ikinyamakuru Izuba Rirashe kibikesha umushakashatsi ‘‘Allain Fournier’’ mu nyandiko ye yise ‘‘la Chèvre’’, ihene ni itungo rishobora gutanga umusaruro waba uwo gutanga inyama, amata meza ndetse n’ubwoya kuri zimwe, ariko byose bisaba ko zororwa mu buryo buzifasha kuzibonera indyo yuzuye mu buryo buhagije.
Ayo makuru yemeza ko akenshi bamwe mu borozi bo mu bihugu bikiri mu nzira y’amajyambere, bahitamo kugaburira ayo matungo ku gasozi, nta kindi bongeyemo ariko akenshi ntibiba bihagije.
Bishoboka ko aho zirisha zihura n’ubwoko butandukanye bw’ibyatsi bishobora gutanga indyo yuzuye, ariko kandi binashoboka ko ibyo ihasanze biba birimo indyo idashyitse.
Aha bavuga ko biba byiza iyo umworozi amenye igihe ihene ye imaze, ibiro ifite byaba ari bike agakoresha indyo yuzuye, kugira ngo agire umusaruro abikuramo.
Aha bavuga ko nk’isekurume imaze gukura neza kabone n’ubwo yaba ibyibushye ikenera kugaburirwa neza, kugira ngo intanga zayo zitaba ibihuhwe.
Aha bavuga ko akenshi nk’isekurume igeze mu gihe cyo kwimya iba ikeneye ibyo kurya birengaho 10%, ugereranyije n’ibyo kurya inyagazi ikenera.
Ku yindi hene yonsa, nayo iba nibura igomba kwiyongeraho 15% by’amafunguro yari isanzwe ibona, kandi ibyo bikaba mu gihe gihoraho kugira ngo itabura amahenehene. Mu Rwanda akenshi usanga ihene ari amatungo ategerezwaho inyama gusa, ndetse ahanini zikaba zititabwaho mu buryo bugaragara.
source:izuba Rirashe
Ihene ni amatungo akenera guhabwa indyo yuzuye
Nk’andi matungo yose, ihene iba ikeneye kwitabwaho, ikabona ibyubaka umubiri, ibitera imbaraga n’ibindi byose cyane nyuma yo kuvuka, kugira ngo irusheho gukura neza, inakomeze gutanga umusaruro ukwiriye.


text:
Mu buzima busanzwe iyo uhuye n’umuntu kandi akaba aribwo bwa mbere uhuye nawe ni byiza ko umugaragariza imyifatire myiza kabone n’ubwo waba ufite imyifatire iruhije mu gukundwa
Mu buzima busanzwe iyo uhuye n’umuntu kandi akaba aribwo bwa mbere uhuye nawe ni byiza ko umugaragariza imyifatire myiza kabone n’ubwo waba ufite imyifatire iruhije mu gukundwa
Iyo ,mumaze kumenyana
Mumaze kwemeranya ubushuti muba mugomba gukomeza kuganira no kubwizanya ukuri by’umwihariko iyo muri kumwe nk’iyo mwasohokanye cyangwa umwe yasuye undi ningombwa ko muhuza kubyo muri kuganira kuko bishobora kuba byabafasha gutera imbere no kugirana inama zitandukanye.
Ntabwo ari byiza ko umwe yibanda ku ruhande rwe gusa ngo yumve ko icyo avuze aricyo atagomba kuvuguruzwa ahubwo bagomba kujya inama kuri buri kimwe cyose.
Kandi nanone ntabwo gusohokana cyangwa gusurana aba ariwo mwanya wo kwishimisha gusa ahubwo mugomba no kwibuka kuganira kubyo mubona byaba bitagenda neza mu rukundo rwanyu.
Umusore cyangwa inkumi ugiye gushaka inshuti nyanshuti cyangwa umukunzi ntabwo yakabaye areba uburanga buhanitse cyangwa ubutunzi cyangwa se kugendera kubyo abandi bavuga kuko ibyo byose ni ibirebeshwa amaso ya bugufi nyamara tutazi ko ibyo byose bishobora kurangira vuba.
Ahubwo urukundo nyarwo ruba mu mu mutima imbere. Amafaranga n’ubutunzi ni nk’umuyaga, uhuha rimwe mu kanya ukabura.
Basore namwe bakobwa mukundana urukundo nyakuri mutabeshyanya kuko bizabahesha ishema mu bandi, yaba abababona ndetse n’aho muba kdi bizatuma ababubaha.
Ikindi kandi niba mukunda by’ukuri ntimukabihishe kuko iyo umwe aterekana ko akundana n’undi hashobora kuzamo agatotsi ko kuba umwe atizera undi bitewe nuko ashobora kuba yakwibaza impamvu undi atamumurikira inshuti ze cyangwa ngo yemere ko bakundana.
Alphonsine
Ibitekerezo
Ndashimira Ezra kubutumwa bwiza atanze haruguru mwunganire ijambo ry,Imana riravuga ngo maze ibwira umuntu iti Dore kubaha uwiteka nibwo bwenge kandi kuva mubyaha Niko kujijuka muri Yobu 28:28 Thank u. Kanda hano umusubize
iyoumukobwamuhuye bwaabanzakukubazaicyoukora wabantacyoufiteukoratayariubawariyeakadobo ntacyomubamukivuganye icyonicyogitekerezonabagezagaho mugireijororyiza!!!!! Kanda hano umusubize
ibyo muvuze nibyo arko abasore bicyigihe yewe nabakobwa twarshindutse cnee!!! Kanda hano umusubize
ABAKOBWA,BICYI,JYIHE.NIDANJE.BAKUNDA UFETE AGAFARANGA,UTAGAFITE,NTACYO MUVUGANA Kanda hano umusubize
urukundosamafaranga!!!!!! Kanda hano umusubize
Reka nunganire ALPHONSINE.Akenshi abakobwa bareba UBUTUNZI,naho abahungu bakareba ubwiza bw'umukobwa.Ariko hari ikintu utavuze cya ngombwa.Abantu b'iki gihe,bakeka ko gukundana ari sex.Akenshi umuhungu bita umukobwa baryamana ngo ni "umukunzi wanjye".Kuryamana n'umuntu utari official wife,ni icyaha gikomeye kibabaza imana cyane.Niyo mpamvu abahuzwa na sex atari legally married batazaba mu bwami bw'imana (1 Abakorinto 6:9,10).Ndetse imana isaba ko umuntu urongoye cyangwa urongowe atari vierge,akaba atarihannye,yicwa.Bisome muli Deuteronomy/Gutegeka 22:20,24.Ntimugakinishe ibi bya boyfriend/girlfriend.Bituma millions nyinshi z'abantu batazabona ubuzima bw'iteka muli paradizo.Ntacyo bimaze kwishimisha akanya gato,hanyuma ukazapfa ntuzuke.Ababaha imana,izabazura ku munsi wa nyuma (Yohana 6:40).Mukundane aruko mugamije gusezerana mu mategeko,kandi mwirinde kuryamana mbere y'ubukwe.Nimubikora,muzaba mukoze icyaha. Kanda hano umusubize


text:
Minisitiri Nyirasafari mu kiganiro n’abanyamakuru
Leta iratangaza ko igiye kudohohera abagore batewe inda bakabyara, nyuma basaba ababateye inda kujya kwandikisha abana bakabyanga bavuga ko atari ababo.
Ubusanzwe mu bijyanye n’irangamimerere, Itegeko rishya ry’umuryango rivuga ko umwana wavutse agomba kwandika mu minsi itarenze 30 avutse.
Icyakora hari benshi barenzaga iyo minsi ndetse hakaba n’ababireka burundu kubera ko umwana wandikwaga asabwa kuba afite se na nyina nkuko byasobanuwe na Minisitiri w’ubutegetsi bw’igihugu Francis Kaboneka ndetse na Nyirasafari Esperence uyobora Minisiteri y’Uburinganire n’Iterambere ry’Umuryango.
Mu kiganiro ku kwezi kw’irangamirere kuzatangira tariki 23 Ugushyino, bavuze ko hitezwe kuzakemura bimwe mu bibazo by’irangamimerere ndetse n’ubukanguramaga bujyanye nabyo burimo no kwandika abo bana bavutse bakihakanwa na ba se.
Minisitiri Nyirasafari yavuze ko muri ubwo bukangurambaga bagiye kujyamo, abafite abana batanditswe bazoroherezwa.
Ati “Ubu uko bizagenda, umwana azandikwa ariko se ntazandikwa, bazamwandika kuri nyina.Ubwo nyuma hazakurikiraho gukurikirana mu nkiko, haje n’ikoranabuhanga se w’umwana abe yapimwa kugirango hamenywe niba ari we se koko, ariko yaranditswe mu bitabo azwi.”
Minisitiri Kaboneka (ibumoso) na Minisitiri Nyirasafari
Minisitiri Kaboneka yavuze ko n’umugabo uzaba afite umugore wamutaye ariko agasigarana abana batanditse ngo yemerewe kuzaza akabandikisha.
Yanagarutse ku bana bavukira mu mihanda cyangwa bayisangamo, batazi ababyeyi babo n’aho baturutse cyangwa se abavukiye mu mahanga ababyeyi babo bakitaba Imana, bakaza gutahuka bonyine.
Yagize ati “Turakurikirana tukamenya aho ababyeyi be bari batuye kandi akenshi turahamenya ubundi tukwamwandika…iyo tubuze aho akomoka, ikibazo cye tugikemura Kinyarwanda, Leta imubera umubyeyi.”
Muri uko kwezi biteganyijwe ko hazatangwa ibyemezo by’ishyingirwa ku bantu basezeranye mu kivunge ariko uwabasezeranyije ntasinye, kwandikisha abapfuye n’ibindi.
Bamwe mu banyamakuru bari bitabiriye


text:
Sep 23, 2016 Nsengimana Evariste Ubuhamya 0Pasiteri Ezra Mpyisi, umushumba mu itorero ry’Abadivantisiti b’umunsi wa karindwi mu Rwanda, ni umwe mu bavugabutumwa bakunze kugira imbwirwaruhame zitangaza benshi ndetse ntizivugweho rumwe...
Aug 06, 2016 Umutesi Josiane Andi makuru, Ubuhamya 0Rev Kanyangira Elisa w’imyaka 68 y’amavuko, kuri ubu uri mu kiruhuko cy’izabukuru afite ishimwe rikomeye ku Mana kubwa byinshi yamukoreye kuva atangiye ivugabutumwa by’umwihariko kuba...
Jul 29, 2016 Adolphe Mitali Ubuhamya 1Igice cya mbere. Riziki Chantal avuka muri Rubavu, ahahoze hitwa ku Gisenyi,. Uyu mukobwa avuka ku babyeyi twakwita ko bishoboye, kuko nkuko Riziki abivuga ise yari umuganga, akaba yaranabaye...
Apr 28, 2016 Nsengimana Evariste Ubuhamya 0Mu buhamya bw’abari batuye ku karere ka Nyarugenge mu gihe cya Jenoside yakorewe Abatutsi mu 1994, bavuga ko batazibagirwa umugabo witwa Setiba waje mu mujyi wa Kigali ari umupagasi aturutse mu...
Mar 21, 2016 Bienvenu Ndacyayisenga Ubuhamya 0Korali Holy Nation ikorera umurimo w’Imana mu itorero ry’ ADEPR Gatenga mu mujyi wa Kigali, igeze kure yitegura gutaramira abakunzi bumusaraba Doreko Imana yagiye ibana nabo ahantu hatandukanye...
Mar 17, 2016 Bienvenu Ndacyayisenga Ubuhamya 0Itorero Inkuru nziza ryateguye amasengesho adasazwe doreko azasonzwa n’igiterane kizitabirwa n’abakristo benshi batandukanye bo mu matorero atandukanye ya hano mu Rwanda, umwe mu mwihariko...
Mar 15, 2016 Bienvenu Ndacyayisenga Ubuhamya 1Gisubizo Ministries ishami rya Muzanze mu mudugudu wa barizo akagari ka bikara umurenge wa nkotsi uyu akaba ari umuryango w’ivuga butumwa ufite intego yo kuvuga ubutumwa bwiza mu mahanga yose,...
Mar 14, 2016 Adolphe Mitali Ubuhamya 0Byari ibintu bimaze kumenyerwa ko abantu bagenda bihakana abo babyaye, biramenyerewe ko ababyeyi bihekura bakica abo babyaye; ariko kugeza aho umuntu yica umubyeyi utwite umwana we ibyo ari ukwanga...
Feb 16, 2016 Umutesi Josiane Ubuhamya 0Umutangabuhamya twahisemo kwita Mutabazi, yasuye isange.com maze ayitekerereza inkuru y’agahomamunwa yaboneye kuri mudasobwa y’imwe mu ntumwa z’Imana zikorera hano mu Rwanda –...
Feb 02, 2016 Adolphe Mitali Ubuhamya 0Ku baba barasomye inkuru ziherutse, aba mvuga ni Abaramyi ba Satani (Satanistes) bo muri Amerika, baba mw’itsinda ryitwa Fraternite. Iyi nkuru tuyibwirwa na Elaine(Namuvuze mu nkuru za mbere),...
Jan 29, 2016 Adolphe Mitali Ubuhamya 0Elaine ni umwe mu baramyi ba Satani waje kubohorwa na Dr Rebecca Brown, umugangakazi Imana yahamagariye kubohora abari mu minyururu ya Satani, bagenda biyongera cyane muri Leta Zunze Ubumwe...
Jan 05, 2017 0Abakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere gahana imbibi...
Dec 29, 2016 7
Dec 27, 2016 29
Jan 14, 2017 1Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose, tuyitwike, ishye, ikongoke,...
Jan 10, 2017 0
Jan 01, 2017 0


text:
Byatangajwe kuri uyu wa 29 Nyakanga, mu biganiro by’umunsi umwe ku ikusanya makuru ku bushakashatsi bugamije kugabanya amakimbirane mu miryango.
Ibibazo byagaragajwe bikurura amakimbirane ahanini bishingiye ku kumva nabi ihame ry’uburinganire n’ubwuzuzanye hagati y’abashakanye.
Rutiyomba Raimond, umusaza wo mu kigero cy’imyaka nka 70 wo mu Murenge wa Matimba, avuga ko bitumvikana ukuntu umugore yaringanira n’umugabo kuko umwe ari urubavu undi akaba umutwe.
Ati “Na kera na kare umugore ni urubavu akaba na mutima w’urugo, umugabo akaba umutwe warwo. Uburinganire rero bwatumye abagore bumva ko bareshya n’abagabo kandi ntibyashoboka ahubwo umugore yakujuje umugabo.”
Ashima ariko ko Leta yabashije kubonamo umugore ubushobozi, cyane cyane ku mirimo yahezwagamo mbere.
Bandora Emmanuel, Umukozi w’Akarere ka Nyagatare ushinzwe Imiyoborere Myiza, avuga ko ihame ry’uburinganire n’ubwuzuzanye ryumvikanye nabi kuri bamwe.
Ngo bagiye gushyira imbaraga mu kurisobanurira abaturage, kimwe nirijyanye n’uburenganzira bw’umwana.
Agira ati “Tugiye kwegera abaturage tubasobanurire amategeko kandi bazarushaho kuryumva. Turizera ko amakimbirane azagabanuka kuko hari abitwaza uburinganire bagahutaza abo bashakanye.”
Ngo bagiye kandi gukangurira abaturage kubana mu buryo bwemewe n’amategeko kuko bigabanya ubuharike n’amakimbirane mu miryango.
Mu bindi bibazo byagaragajwe ahanini bitera amakimbirane mu miryango harimo uburenganzira bw’umwana abenshi buririraho bagasuzugura ababyeyi, abashakana ariko umwe agakomezanya n’inshuti yari asanganywe, gushakana hatabanje kubaho kumenyana, uburere bw’abana bwahariwe abakozi n’imitungo.
Kayijamahe Athanase, umushakashatsi mu kigo cy’ubushakashatsi n’ubusabane bugamije amahoro, IRDP, avuga ko ibizava mu bushakashatsi bizagabanya amakimbirane arangwa mu miryango.
Abitabiriye ibiganiro by’ikusanyamakuru ku bushakashatsi ku makimbirane yo mu miryango ni abavugarikumvwa, abarimu, abashinzwe gukumira ihohotera, abanyamadini n’abafite aho bahurira n’imibereho myiza y’umuturage.


text:
Ibi byatumye Leta ibabazwa n’ibyari bibaye ariko inafata mu mugongo abari basigaye ihera ko itumaho n’imiryango ishingiye ku Muryango w’Abibumbye bakora ibyashobokaga byose kugira ngo basubize agahenge abari basigaye.
Ibiraro byari byasenyutse byarubatswe, abaturage bari basenyewe n’ibiza barubakirwa ndetse bahabwa amazu akomeye, abari batuye mu manegeka barahakurwa bahabwa ubufasha, abari basizwe iheruheru n’imvura babuze ikibatunga bahabwa ibyo kurya, ndetse ibikorwa byo gusana biracyakomeza.
Minisitiri ufite mu nshingano gukumira Ibiza Seraphine Mukantabana yashimiye abaturage uburyo bitwaye muri ibyo bibazo, ariko abasaba ko byababera isomo bakarushaho gukora ibyo basabwa kugira ngo bakumire ibiza hakiri kare.
Yagize ati “ Icyo nashishikariza abaturage ni uko bashishikariza bagenzi babo bagituye hejuru y’imisozi ko bahava , ntabwo byaba byiza tugarutse hano tugaruwe n’uko hari undi muntu wapfuye, abantu 34 bahasize ubuzima bagakwiriye kubera buri wese inyigisho, buri wese akwiye kubizirikana, ibyabaye ku bandi nawe byakubaho, abari mu manegeka nabasaba kujya mu midugugu kugira ngo bahabwe ibikorwa by’iterambere Leta igenera abandi.”
Kuri uyu wa 22 Ugushyingo 2016, Minisiteri ishinzwe gukumira ibiza no gucyura impunzi mu Rwanda (MIDIMAR), ifatanyije n’imiryango ishingiye ku Muryango w’Abibumbye irimo Umuryango Mpuzamahanga wita ku bikorwa by’abaturage UNFPA, Ishami ry’Umuryango w’Abibumbye ryita ku buhinzi n’ibiribwa, FAO, Iryita ku mpunzi UNHCR, Iryita ku biribwa PAM, n’indi bazindukiye mu karere ka Gakenke basura aho ibikorwa by’ubutabazi bigeze.
Umuyobozi ushinzwe guhuza ibikorwa bya Loni mu Rwanda, Lamin Mamadou Manneh, yashimiye abaturage ba Gakenke uburyo bakoresheje imfashanyo bahawe nyuma y’ibiza byari bimaze kubamaraho utwabo avuga ko biteguye gukomeza gufasha abaturage mu guhangana n’ibiza.
Ati “ Umuryango w’Abibumbye witeguye gukomeza gufatanya na Leta y’u Rwanda guha ubufasha abaturage bahuye n’ibiza, ndetse tuzakomeza gukora ibishoboka kugira ngo dusoze imirimo yatangiye.
Imvura yahitanye ubuzima bw’abaturage ba Gakenke, yanibasiye uturere twa Muhanga na Ngororero ihitana ubuzima bw’abantu 54, abagera kuri 38 barakomereka, hegitari 3500 z’ubutaka bwariho ibikorwa by’ubuhinzi zirangirika inzu 2,317 zirasenyuka zisiga abantu 13500 batagira aho baba.
Nyuma y’ibyo biza amashami ashingiye ku Muryango w’Abibumbye yakusanyije asaga 4.7 z’Amadolari yari agamije kubaka ibiraro 18 byasenyutse, inzu zisaga 300, gutanga imbuto y’ibihingwa, gusana imihanda n’ibindi.


text:
Sobanukirwa n’igikorwa cyo gusenga n’imbaraga zibamo
Kuva 30: 6- 8 Ucyegereze umwenda ukingiriza ya sanduku y’Ibihamya, kibe imbere y’intebe y’ihongerero iri hejuru y’ibyo Bihamya, aho nzajya mbonanira nawe. Aroni ajye acyoserezaho imibavu y’ikivange uko bukeye mu gitondo, uko agiye gutunganya ya matabaza ajye ayosa. Kandi nimugoroba uko Aroni agiye gukongeza ayo matabaza, ajye ayosa ibe imibavu itavaho, iri imbere y’Uwiteka mu bihe byanyu byose.
1 Abates. 5:17 musenge ubudasiba,
Gusenga bisobanurwa mu buryo butandukanye: Gusenga ni ugusaba kandi umuntu asaba umurusha ubushobozi yizeye ko ari bumuhe. Natwe iyo turimo gusenga tuba turimo gusaba Imana kandi ifite ubushobozi bwo kuduha ibyo dusaba.
Gusenga ni uguhumeka kw’abakristo. Umukristo udasenga aba ameze nk’upfuye (Abefeso 2:1-6) kuko iyo umuntu amaze kwakira Kristo aba abaye muzima akarangwa no guhumeka.
Gusenga ni ukuganira n’Imana. Hari uburyo butandukanye Imana ijya ikoresha ivugana n’abantu bayo ariko reka tuvuge bubiri. (ubwa mbere ni mu ijambo ryayo iyo uriho urisoma uba urimo kuganira n’Imana kuko ivugira mu ijambo ryayo, ubundi buryo ni ugusenga; kenshi ugiye gusenga niwe utangira ayibwira nayo ikaza ku musubiza).
Yesu nawe yarasengaga niyo mpamvu natwe dukwiriye gusenga ubudasiba. Yesu ntiyasengaga kuko yari akennye ahubwo yagirango yigishe umuntu w’umunyantegenke uko akwiriye kuganira n’Imana.
Amagambo twasomye mu kuva atwereka ihema Imana yabwiye Mose gukora kugirango bajye bavuganiramo n’Imana.
Ryari rigizwe n’Igice cyo hanze cyo gutambiraho gisobanura umusaraba Yesu yapfiriyeho kugira ngo tube bazima tubone ubugingo buhoraho.
Icya kabiri cyari icyo koserezaho imibavu. Imana yategetse Mose ko Aroni nahagera agomba kubanza gutunganya ibikoresho ubundi akosa imibavu kandi akajya abikora mu gitondo na ni mugoroba, bivuga gusenga mu gitondo na ni mugoroba.
Ariko Dawidi na Daniyeli bo, basengaga gatatu ku munsi nyamara isezerano rishya ntiridusaba gusenga kabiri cyangwa gatatu ahubwo ridukangurira gusenga ubudasiba mu buryo bwose bwo gusenga no kwinginga.
Nkuko umubiri ukenera kugaburirwa kugirango umererwe neza niko n’umwuka ukwiriye kugenzerezwa.
Hari imibavu Aroni yagomba kosereza aho:
1. Umubavu wa Natafu usobanura amasengesho yo gushima, mbere yo kugira ibyo usaba ukwiriye kubanza gushima Imana, kuba yarakugize umuntu kandi igatanga Kristo kubwawe ikwiriye gushimwa.
Kuko kwizera Kristo nibyo byatumye uhinduka umwana w’Imana; Kwanga kuba umukristo ni ukwihemukira kuko uba wanze gutegurira ejo hawe hazaza kandi hirya y’uyu mubiri hari undi mubiri, kandi isi izazingwa nk’umwenda, ariko uwizera we azabeshwaho n’amasezerano.
2. Umubavu wa Kabiri ni ugusaba imbabazi, nubwo wayishimye ariko yibwire igucure inkamba zikuvemo, kuko Imana ifite ubushobozi bwo kuvugurura umuntu. Uri muri Kristo Yesu aba ari icyaremwe gishya ibyakera byose biba bishize uba ubaye icyaremwe gishya.
Ibasha guhindura ururimi rwawe ruvuga nabi rukavuga neza amaso yawe atajya ahumbya agahumbya. Dawidi akora icyaha na Betisheba nyuma Natani akumubwira icyaha cye yagiye imbere y’Imana asaba undi mutima, ukwiriye kubwira Imana ikakuvugurura.
3. Umubavu wa gatatu ni ugusaba noneho ibyo ushaka, kuko Imana itimana ariko Yesu yaduhitiyemo ikiruta ibindi aravuga ati mubanze mushake ubwami bw’Imana no gukiranuka kwayo ibindi muzabyongererwa kuko Imana yari izi neza ko uzabikenera. Ibyo bindi n’abapagani irabibahereza kuko ivubira imvura ababi n’abeza. Ariko igikomeye cyane Imana yagukoreye abapagani badafite ni uko uri umwana w’Imana (Yohana 1:12-15). Nitugere mu ijuru bazugurura twinjire kuko turi abana b’Imana .
4. Uwa kane witwa icyome. Uyu uragoye kuko ni ugusengera mugenzi wawe ibyo ushaka ko Imana igukorera ikabikorera na beneso. Nyuma ushyiremo umunyu ariko kwibutsa Yesu amasezerano kugirango ayasohoze.
Yesu yadusezeranije ko icyo tuzasaba cyose mu izina rye cyose tuzagihabwa (Yohana 14:13-14). Yesu ku musaraba yaravuze ngo mu biganza byawe Data niho nshyize ubugingo bwanjye. Nawe ubitse ubugingo bwawe mu Mana, kandi ujye uza gusenga ufite intego. Amen
Past Masomo Gabriel ,


text:
Rubavu: Abayehova banze gutanga mitiweli n’amafaranga y’umutekano
Ubuyobozi bw’Umurenge wa Gisenyi buvuga ko bugiye gufatira ingamba abayehova bavuga ko badashobora gutanga amafaranga y’ubwisungane mu kwivuza n’ay’umutekano kandi ibi byose ngo bibafitiye akamaro.
Mu nama y’umutekano y’Umurenge yateranye ku wa 20 Nzeri 2016, Umunyamabanga Nshingwabikorwa w’Umurenge wa Gisenyi, Mugisha Honoré , yavuze ko Abayehova badakozwa ibyo gutanga amafaranga y’umutekano, kuri bo ngo wahariwe abasirikare n’abapolisi. Gusa avuga ko ubuyobozi bugiye kubafatira ingamba hakurikijwe ibiteganywa n’amategeko.
Nubwo atavuze izo ngamba bazafatirwa izo ari zo, ngo hari ibihano bihabwa abarwanya gahunda za Leta nabo bibategereje.
Yagize ati “ Ni ikibazo, iyo babwiwe gutanga amafaranga y’umutekano barabyanga, bakavuga ko ugomba kurindwa n’abasirikare n’abapolisi, ibi bigomba guhinduka ntituzabyihanganira nk’ubuyobozi, bitari ibyo ingamba zifatirwa abarwanya gahunda za Leta nabo zizabafatirwa."
Ku kibazo cya mitiweli, Umunyamabanga Nshingwabikorwa w’Umurenge wa Gisenyi yemaza ko Abayehova bamubwiye ko imyemerere yabo itabemerera kuyitanga kuko ngo babifata nko kujya mu mashyirahamwe.
Col. Kayumba Alexis, Umuyobozi w’Ingabo mu turere twa Rubavu, Nyabihu na Ngororero avuga ko ari ikibazo kuba hakiri umunyarwanda wumva ko atagomba gutanga mitiweli, ko ibyo ubwabyo ari ukurwanya gahunda za Leta.
Yagize ati “Kuba batemera gutanga mitiweli ni ukurwanya gahunda za Leta; none se iyo barwaye ni Yesu umanuka akaza kubavura, n’abo muri Israel bamusenze cyane bamubonyeho rimwe ntiyongeye kugaruka”.
Mugiraneza Jean Aime, umwe mu Bayehova bo muri uwo murenge, yatangarije IGIHE ko hari uko bo babyumva agira ati “ Twe hari imyemerere dufite kandi tugomba kubahiriza, nta muyehova wemerewe kuba umusirikare cyangwa umupolisi, gusa twemera ko izo nzego zibaho, naho kuba tudatanga amafaranga y’umutekano, Imana ni yo icunga umutekano ndetse n’ingabo na polisi, sinzi andi mafaranga baba badusaba icyo agomba gukora."
Naho ku bijyanye n’Ubwisungane mu kwivuza, yagize ati “Mitiweli ni nk’ishyirahamwe, kandi imyemerere yacu ntitwemerera kuba mu ishyirahamwe, uretse iriganisha ku kwigisha Yehova (Imana)."
Ubusanzwe amafaranga y’umutekano atangwa n’abaturage bishyira hamwe bagahemba bamwe muri bo babacungira umutekano.
Uretse kuba abayehova batemera mitiweli n’amafaranga y’umutekano, ngo ntibanemera ujya mu itorero ry’igihugu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Jan 10, 2017 Bienvenu Ndacyayisenga Amadini 0
Ubwo Uwiteka yagaruraga abajyanweho iminyago Twari tumeze nkabarota akanywa kacu kari kuzuye ibitwenge indimi zacu zuzuye amashimwe(zaburi 126:1)
Ku itariki 29/11/2016 ni bwo evangeliste Singirankabo Bonifase yambitswe umwambaro wabugenewe ndetse anahabwam n’impamya bumenyi y’amasomo yarasoje. uyu muhango waberaye kuma shuri ya ADEPR yitwa IBKI riherereye mu Kiyovu mu mujyi wa Kigali
Ev. Boniface yagize ati:”Mu byukuri amagambo ntiyabasha gusobanura amarangamutima yanjye ariko reka mbivuge ntya nti. “Mfite ishimwe rikomeye cyane ku muntu wese wafashe umwanya we akansengera cyangwa se agakoresha ubutunzi bwe, kuba ndangije iyi myaka 4 niga byose mbikesha Imana hamwe n’abakristo bose muri rusange batahwemye ku nsengera no kumbahafi mu bihe bitandukanye nanyuragamo.
Yasoje avuga ko ashimira madamu we cyane byumwihari ko kuko yitanze cyane kugirango ibi byose bibe bigezweho, ntiyibagiwe no gushimira abantu bagiye bamwoherereza ubutumwa bwiza bwuje urukundo bamukomeza kandi bamwereka ko bari kumwe nawe muri byose.
Yibukije abazitabira ibi birori ko batangomba gukererwa kuko bizitabirwa n’abashumba bakuru b’amatorero atandukanye ndetse n’abavugabutumwa n’ abahanzi hamwe n’abantu bose bagiye bagira uruhare mukumufasha kugirango iyo myaka yose ine ayige murumvako byari urugendo rurerure.
Tubibutse ko ibirori bizabera mu Itorero ry’ Inkuru Nziza Inyarugene Mujyi wa Kigali bikazatangira I saa17h:00
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
MU MURENGE WA KABAYA INTORE ZASOJE ICYICIRO CYA MBERE CY’IBIKORWA BY’URUGERERO.
Ku wa 28 Werurwe 2013 mu Murenge wa KABAYA icyiciro cya mbere cy’ibikorwa by’urugerero by’intore zo mu mutwe w’indongozi cyashojwe ku mugaragaro. Intore zo mu More...
Ngororero: Abagana ibiro bishinzwe abinjira n’abasohoka bishimiye uko bahabwa serivisi
Bamwe mu baje gushaka ibyangombwa ku biro bishinzwe abinjira n’abasohoka “Mu muco wa Kinyarwanda ukoze neza arashimwa n’ukoze nabi akagawaâ€. Ibi ni bimwe mubyo twatangarijwe More...


text:
Muri iyi minsi havugwa ibibazo mu ngo nyinshi ndetse no gutandukana hagati y’abashakanye biriyongera. Ibi ni bimwe mu bintu bitera ibyo bibazo mu ngo nkuko twabikuye mu nyigisho zatanzwe na Apotre Yoshua Masasu, mu materaniro y’abashakanye yo mu rusengero rwa Restoration Church Remera. Iyi ni incamake y’izo nyigisho :
1. Gucika intege mu mwuka (spiritual weakness) :nkuko abisobanura buri kintu cyose gitangirira mu mwuka, rero uko ureba uwo mwashakanye biterwa n’uko mu mwuka uhagaze. Ni Imana ikwereka ubwiza bwa mugenzi wawe, ashobora kuba mwiza bidatewe n’ibyo yakoze ahubwo bitewe n’uko Imana ibiguhishurira.
2. Kubohwa : Apotre Masasu avuga ko bimwe mu bibazo bigaragara bishobora kuba bifite inkomoko ku myuka mibi. Icyo gihe haba hakenewe kubohorwa.
Habaho ariko kandi no kubohwa bikomoka ku bikomere byo mu mutima bitewe n’ubuzima mwabayeho. Nabyo bikenera kubohorwa mu mutima cyangwa mu bitekerezo harimo no gukira.
3. Kudakura ( immaturité) : kudategurwa bihagije mu bijyanye n’urugo. Masasu avuga ko rero ubwenge no gukura bizanwa no gutinya Imana.
4. Ubunebwe : kudashaka gukorera urugo , ngo ushakishe gukora ibyo undi akunda na byo Bizana ibibazo mu ngo .
5. Kubura umujyanama mwiza : ni byiza kugira umujyanama, cyangwa umuntu ukubera urugero rw’ uko bubaka ingo. Tugomba gusengera kugira inshuti nziza.
Apotre Masasu rero arangiza atanga umuti w’ibyo bibazo ku babinyuramo avuga ati « ntidushoboye turashobozwa, ntituri beza tugirwa beza » asobanura ko Imana ariyo idufasha mu rushako.
Ibintu 5 bitera ibibazo mu bashakanye na Apotre Masasu
Muri iyi minsi havugwa ibibazo mu ngo nyinshi ndetse no gutandukana hagati y’abashakanye biriyongera. Ibi ni bimwe mu bintu bitera ibyo bibazo mu ngo nkuko twabikuye mu nyigisho zatanzwe na Apotre Yoshua Masasu, mu materaniro y’abashakanye yo mu rusengero rwa Restoration Church Remera. Iyi ni incamake y’izo nyigisho :
Labels: umuryango


text:
Umuryango ‘Impore’ wakira abana batabwa n’ababyeyi babo ukabitaho mu gihe bagitegereje kubona imiryango barererwamo, wasabye ibi kuri uyu wa Gatandatu tariki 30 Nyakanga 2016, ubwo washyikirizaga abana babiri umuryango wo mu Murenge wa Maraba mu Karere ka Huye.
Abana bakirwa n’uyu muryango ’Impore’ ni ababa batawe n’ababyeyi babo bakimara kubabyara, abavuka ababyeyi bagahita bitaba Imana ndetse n’abavuka ku babyeyi bafite uburwayi bwo mu mutwe.
Mukeshimana Claudine ukuriye uyu muryango, avuga ko aba bana usanga barabuze urukundo rwa kibyeyi, bityo agasaba imiryango yiyemeza kubafata ngo ibarere nk’abayo, kubagaragariza urukundo mbere yo kubamenyera ibindi byangombwa bikenerwa n’umwana.
Agira ati ”Umwana si ingurube baha ibiryo gusa. Ibiryo biza nyuma y’urukundo. Ni yo mpamvu mbasaba mbere na mbere kugira urukundo, bakabagirira isuku, ibindi bikaza nyuma.”
Umuryango wa Munyaneza Fabien na Mukeshimana Melodie, ni wo wiyemeje kurera abana babiri nyuma yo kumara imyaka 15 bashakanye ntibabone urubyaro.
Bavuga ko bategereje igihe kirekire ndetse bakanivuza ariko ntibashobore kubyara, babona kugana iki kigo kirera abana bagisaba ko bahabwa umwana wo kurera.
Mukeshimana Melodie avuga ko nubwo atabashije kubyara, urukundo rwa kibyeyi arufite, ari na rwo rwamuteye kujya gushaka umwana wo kurera, akanizeza ababahaye aba bana ko bazabafata neza uko bashoboye.
Yagize ati ”Tuzabarera neza mu bushobozi Imana izaduha. Ikindi, ni uko tugiye kongera imbaraga mu byo dukora kuko ubu umuryango uragutse.”
Umuyobozi w’Akarere ka Huye Wungirije ushinzwe imibereho Myiza, Niwemugeni Christine, avuga ko uru ari urugero rwiza indi miryango ikwiye kwigiraho, kuko ngo hakiri abana batabwa n’ababyeyi babo bagakenera abafite umutima mwiza bo kubarera nta zindi nyungu bagamije.
Ati ”Turasabwa ko ibibazo bigaragaye mu miryango twabifatanya nk’Abanyarwanda, kandi uru ni urugero rwiza n’abandi bakwigiraho.”
Mbere yo kugira ngo umuryango uhabwe umwana wo kurera, ubanza gusurwa ukanaganirizwa, hagakurikiraho ko abagize umuryango na bo basura abana bakabimenyereza.
Ikigo ’Impore’ cyo mu Karere ka Huye, kimaze gutanga abana batandatu mu miryango yiyemeje kubarera, kikaba gisigaranye umwe na we ugishakirwa umuryango.


text:
lun.
06
déc.
2010
ISOMO RYA MBERE
Isomo ryo mu gitabo cy’Umuhanuzi lzayi (Iz 35,1-10)
lUbutayu n’ubutaka bubi nibihimbarwe, amayaga anezerwe kandi arabye indabyo. 2Natwikirwe n’indabyo zo mu mirima, nasabagire, abyine kandi atere urwamo rw’ibyishimo. Uhoraho yayagabiye ubwiza bw’imisozi ya Libani, uburabagirane bwa Karumeli n’ubwa Sharoni, kandi abantu bakazareba ikuzo ry’Uhoraho, ububengerane bw’Imana yacu. 3Nimukomeze amaboko yananiwe, mutere imbaraga amavi adandabirana, 4mubwire abakutse umutima muti «Nimukomere mwoye gutinya ; dore Imana yanyu. Ije guhora abanzi banyu, ni cyo gihembo cyanyu. Iraje ubwayo kubakiza. »
5Nuko impumyi zizabone, n’ibipfamatwi bizumve. 6Abacumbagira bazasimbuke nk’impara, n’iminwa y’ibiragi itere urwamo rw’ibyishimo. Ubutayu buzavubukamo amasoko, n’imigezi itembe ahantu h’amayaga. 7Ubutaka butwika buzahinduka ikiyaga, akarere kishwe n’inyota kavubukemo amasoko y’amazi, naho mu ndiri y’ingunzu hazamere imbingo n’imfunzo. 8Aho ngaho hazahangwa inzira, bayite inzira ntagatifu ; uwahumanye ntazayinyuramo kuko izagenerwa umuryango w’Uhoraho, kandi ab’ibipfamutima ntibazahacaracara. 9Nta we uzayihuriramo n’intare, nta nyamaswa y’inkazi izayibonekamo. Abazaba ab’Uhoraho ni bo bazayinyuramo. 10Abakijijwe n’Uhoraho bazatahuka, bagere i Siyoni batera urwamo rw’ibyishimo. Ku ruhanga rwabo hazabengerana ibyishimo bitazashira, ibinezaneza n’umunezero bibasanganire, agahinda n’amaganya bizahunge.
ZABURI (Zab 85 (84), 9ab.10, 11-12, 13-14)
Inyik/ Dore Imana yacu ije kudukiza!
Ndashaka kumva icyo Uhoraho Imana avuze,
aravuga iby’amahoro y’umuryango we n’abayoboke be :
koko ubuvunyi bwe buba hafi y’abamutinya,
kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
Ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
IBANGONDIRIMBO RIBANZIRIZA IVANJILI
Alleluya Alleluya.
Umwami, Umutegetsi w’isi, agiye kuza atubohore, adukize.
Alleluya.
IVANJILI
+ Amagambo yo mu Ivanji1i ntagatifu uko yanditswe na Luka (Lk 5, 17-26)
17Umunsi umwe Yezu yariho yigisha, imbere ye hicaye Abafarizayi n’abigishamategeko, baturutse mu nsisiro zose za Galileya n’iza Yudeya, n’abavuye i Yeruzalemeu. Ububasha bwa Nyagasani bwari bumurimo, bugatuma akiza indwara. 18Nuko haza abantu bari bahetse ikirema, bashaka kucyinjiza ngo bagishyire imbere ye. 19Babura aho bakinyuza, kubera ubwinshi bw’abantu bari aho. Nuko burira inzu bayikuraho amategura, bururukiriza ingobyi cyarimo imbere ya Yezu, hagati y’abari aho. 20Abonye ukwemera kwabo, Yezu aravuga ati «Wa muntu we, ibyaha byawe urabikijijwe. »21Abigishamategeko n’Abafarizayi batangira kwibaza bati « Uyu utuka Imana ni muntu ki? Ni nde ushobora gukiza ibyaha atari Imana yonyine?» 22Yezu amenye ibitekerezo byabo arababwira ati « Ni iki gituma mutekereza mutyo mu mitima yanyu? 23Icyoroshye ni ikihe: ari ukuvuga ngo “Ibyaha byawe urabikijijwe” cyangwa kuvuga ngo “Haguruka ugende”? 24Nyamara kugira ngo mumenye ko Umwana w’umuntu afite ububasha bwo gukiza ibyaha m unsi … », abwira ikirema ati «Ndabikubwiye : haguruka, ufate ingobyi yawe witahire!» 25Ako kanya ahaguruka bamureba, ajyana ingobyi yari aryamyemo, ataha asingiza Imana. 26Nuko bose barumirwa, basingiza Imana kandi barakangarana, bakavuga bati « Uyu munsi twabonye ibintu bitangaje!»


text:
Dukeneye urufunguzo rwa Dawidi
“Wandikire marayika w’Itorero ry’i Filadelifiya uti: ‘Uwera kandi w’ukuri ufite urufunguzo rwa Dawidi, ukingura ntihagire ukinga kandi ukinga ntihagire ukingura aravuga aya magambo ati: ‘Nzi imirimo yawe’” Ibyah. 3:7
Yesu yiyereka Yohani ku kirwa Patimo, yamuhaye ubutumwa bw’Amatorero arindwi, ageze ku Itorero rya Filadelifiya ababwira ko ari We ufite urufunguzo rwa Dawidi. Mu isezerano rikuru uru rufunguzo rwabikwaga n’Abanyabintu bakoraga imirimo yo gukingura, gukinga no gucunga neza ibyo mu nzu y’Imana.
Yesaya 22:23 «Urufunguzo rw’inzu ya Dawidi nzarushyira ku rutugu rwe, niwe uzakingura ntihagire ukinga kandi niwe uzakinga ntihagire ukingura.» Muri icyo gihe, Imana yavugaga ko iruhaye Eliakimu mwene Hilikiya irwambuye, Shebuna wabaye igisonga kibi. (Yesaya 22:15-23)
Mu buzima bwe mu isi, no munyigisho ze Yesu Kristo yagaragaje ko afite imfunguzo enye zikurikira:
1. Urwo yakoresheje amena cya Gitabo gifatanije ibimenyetso: Uru rugereranywa n’amaraso ye yatanze ngo acungurire Imana abantu bayo (Ibyah. 5:8 – 9)
2. Urwo yahaye Petero rukingura ijuru: Aha yashakaga kuvuga imbaraga z’Umwuka Wera, ari wo Mufasha utuma tumenya ibibera mu Ijuru nabo bakamenya ibyacu, mu Mwuka Wera dukingura ijuru. (Matayo 16: 17 – 19)
3. Urufunguzo rw’urupfu n’urw’ikuzimu: Uru rwo ni agakiza twahawe, kuko yivugiye neza ko umwizera na nyuma y’urupfu azakomeza kubaho, niba warakiriye Yesu mu buzima bwawe, humura urupfu na kuzimu ntibizaguherena. (Ibyah. 1:18)
4. Urufunguzo rwa Dawidi: Ibyaseranijwe (Reba indirimo ya 196 mu gushimisha Imana)
Muri iri jambo rero, Imana yampaye nifuje ko tuganira gusa ku rufunguzo rwa Dawidi (Ibyasezeranijwe) dore igishushanyo cy’uko rwari ruteye:
Uru rufunguzo rugizwe n’ibice 3 nk’uko tubibonye: Kwizera, Kwihanga n’Imirimo.
Amasezerano Imana idufiteho cyangwa se imigambi y’ibyo Imana yakuvuzeho ni urufunguzo yaguhaye rugenda rukingura rukakugeza ku byo Imana ikugambiriyeho uyu munsi n’ejo hazaza.
Biriya byasezeranijwe ni byo byatumye Dawidi atoranywa kuzaba Umwami wa Israyeli n’ubwo yavukaga mu muryango uciriritse ndetse atari n’umuragwa (Heritier) kwa Sawuli.
Nk’uko tubizi mu isi Umwami utanze, agomba gusimburwa n’umwe mu bahungu be, ibi ni nako Imana ibigenza, iyo umwami yitoranirije akomeje kugendera mu gukiranuka no mu mategeko yayo, ubwami ni uruhererekane bw’umuryango umwe. Ariko kuko Imana yabimenye kera, ruriya rufunguzo rwatumye ubwami bwimuka kwa Sawuli bujya kwa Dawidi, humura nawe rero hari Imana yakwimura bitavuye iwanyu bikakuzaho kubw’Amasezerano
Yesu amaze gusohoza umurimo we wo gucungura, ibyo Imana yatuvuzeho ko natwe (abanyamahanga) nibyo byatumwe duhindurwa abatambyi b’Imana ihoraho kuko iryo sezerano ryatumwe umwenda ukingirije Ahera utabukamo kabiri, natwe tuba abaragwa b’amasezerano, tutari tubikwiriye.
N’uyu munsi nabwo, Urufunguzo rwa Dawidi nirwo (cyangwa se amasezeramo Imana idufiteho) ni rwo rutuma dutezwa intambwe mu byo Imana yaduteguriye tukagera aho tutakekaga, nirwo Mukiristo yakoresheje ava mu gihome igihanda Bwihebe cyari cyamukingiraniyemo.
Nirwo rukinga imigambi ya satani aducuraho, ashaka ko yaduhitana; ni narwo kandi rudukingurira ibyacu satani yaheranye
Ubu imbere yawe, hari ibintu bifunze mu buryo bw’Umwuka n’uburyo bw’umubiri:
Niba warahanuye, warabwirije, wararirimbye mbega wakoreye Imana imirimo igaragara n’itagaragara, hari izindi ntambwe Imana yaguteza, hari ahandi yakingura ugahagarara, hari undi murimo wakora hejuru y’uwo. Imana igukingurire.
Hari kandi n’ibyo wabonesheje amaso byo mu buzima bwawe: hari imyenda wambaye, hari uko wariye, hari aho watuye, n’uko wize n’ibindi; menya ko Yesu ari we ufite urufunguzo rw’ibizaba, musabe uti “Mwami nteza intambwe, ungeze kubyo wasezeranije”. Musabe kandi uti “kinga imigambi y’umubi maze umbohorere n’ibyo yanyaze”.
Nkwifurije kugendera muri ziriye ntambwe zose, zigize urufunguzo rwa Dawidi; Wizera Imana izaguha kwirukana abadayimoni ku bw’indirimbo gusa, ikuneshereje Goliyati n’izindi ntambara ubonesha amaso wari uzi ko bitashoboka, maze ujye wihanga, wicishe bugufi, ubabarire abaguhemukiye kandi ukorere Imana uko igushoboze muri byose.
Imana ibahe umugisha.
BYIRINGIRO Eric


text:
Byatangajwe mu muhango w’ihererekanya bubasha hagati ye n’uwo asimbuye ku buyobozi bw’intara y’amajyaruguru, Bosenibamwe Aimé, tariki ya 25 Ukwakira 2016.
Muri uwo muhango Bosenibamwe yabwiye umusimbuye ko mu gihe kingana n’imyaka umunani amaze ayobora iyo ntara avuga ko ikibazo cy’umwanda aricyo asize kitararangira. Yamusabye kuzabishyiramo imbaraga kigakemuka.
Agira ati “Isuku nicyo gipimo (Indicateur) cya mbere cy’iterambere ku muturage. Kuko n’ubwo wakubaka imihanda ya kaburimbo,amahoteri meza ariko abaturage batarumva neza akamaro k’isuku ntacyo byaba bimaze.
Niyo mpamvu nsaba umuyobozi unsimbuye ko yabishyiramo imbaraga intara y’amajyaruguru ikaba urwererane”.
Umuyobozi mushya w’Intara y’amajyaruguru, Musabyimana Jean Claude avuga ko icyo kibazo cy’umwanda nta kabuza azakirwanya kuko agiye gushyira imbere ubufatanye n’inzindi nzego mu rwego rwo kurushaho kwegera abaturage.
Agira ati “Abaturage b’intara y’amajyaruguru tugiye kurushaho kubaba hafi tubagaragariza urukundo bitari ukuvuga ngo ndagukunda ahubwo twite ku mibereho myiza yabo”.
Umwanda uvugwa muri bamwe mu baturage b’intara y’amajyaruguru ugaragarira cyane cyane mu ngo zabo.
Usanga bamwe bakirarana n’amatungo mu nzu abandi ugasanga nta bwiherero bagira, bakajya kwiherera mu bisambu cyangwa bagatira abaturanyi.
Ikindi ni uko no ku mihanda cyangwa n’ahandi hahurira abantu benshi uhabona abana cyangwa n’abantu bakuru bambaye imyenda yahinduye ibara kubera umwanda.
Abandi ugasanga ntibajya bakaraba ku mubiri bikabaviramo kurwara indwara ziterwa n’umwanda.
Bosenibamwe akomeza abwira uwamusimbuye ko ikindi atatunganyije mu buryo bunoze ari iterambere ry’inganda zitunganya umusaruro ukomoka ku buhinzi. Niho ahera asaba Guverineri Musabyimana kuzabyitaho.
Ati “Twari tumaze kugera ku musaruro ushimishije ariko nta nganda twari twakagezeho zihagije zitunganya uwo musaruro”.
Minisitiri w’ubutegetsi bw’igihugu Francis Kaboneka yabwiye umuyobozi mushya w’intara y’Amajyaruguru ko agomba gukunda abaturage nk’uko Perezida Paul Kagame, wamugiriye icyizere cyo kuyobora iyo ntara, abakunda.
Ibitekerezo ( 2 )
Uyumugabo azabishobora ndamuzi, nashyiremo agatege akoreshe bariya bakozi bo mukarere ka Musanze babaye ibigande.bubatse akantu kamezenk’akazu bajyakukazi nk,umuhango arebe ukuntu yabatandukanya,urugero nko mubutaka, bahorabazerereza abaturage kubusabusa, nibindi--------
MWARAKOZE RWOSE UYU MUYOBOZI TWARA MWISHIMIYE


text:
Ubusanzwe umuntu wese uriho ni uko yabanje kuvuka hanyuma akabaho. Kuvuka kwe bwa mbere rero ni igihe ava mu nda y’umubyeyi kubw’umubiri, yari avutse bwa mbere. Uyu muntu Bibiliya imusaba kongera kuvuka ubwa kabiri agahinduka icyaremwe gishya ariko noneho atabiheshejwe no gusubira mu nda ya nyina, ahubwo abiheshejwe no kwizera Umwami Yesu, agahinduka umwana w’Imana, hirya yo kuba umwana wa runaka na nyirakanaka.
Iki ni kimwe mu bibazo abantu bakunze kwibaza, yewe n’igihe umugabo witwa Nikodemu ahura na Yesu, Yesu yamusabye ko agomba kuvuka ubwa kabiri. Yohana 3:7 ‘’ Witangazwa n’uko nkubwiye yuko bibakwiriye kubyarwa ubwa kabiri.’’
Mu yandi magambo inzira imwe yakubashisha kumenya Imana ni uko ubanza kwemera guhinduka icyaremwe gishya, ukavuka ubwa kabiri ubiheshejwe no kwizera Umwami Yesu. Ni ukuvuka mu buryo bw’Umwuka. Yesu yaravuze ngo ‘’Ikibyarwa n’umubiri na cyo ni umubiri, n’ikibyarwa n’Umwuka na cyo ni umwuka.’’ Yohana 3:6
Nkwibutse ko Bibiliya ivuga ko Imana ari Umwuka, none waba umwana w’umwuka waravutse ku mubiri gusa? ntibyashoboka. Uku kubyarwa ubwa kabiri ni umurimo w’Umwuka wera.
Ngaho ibaze uburyo bw’igitangaza Imana yakubumbiyemo ukaba urusoro mu nda ya mama wawe, Yeremiya 1:5. Ubundi buryo rero bw’igitangaza umuntu avukamo mu buryo bw’Umwuka nibwo kuvuka ubwa kabiri, aho umuntu ahinduka umwana w’Imana, ikamubera umubyeyi. Guhinduka biguhesha imbabazi z’ibyaha byose wakoze. Bizana ubusabane hagati yawe n’Imana, kandi rwose umuntu ashobora kumenya ko yakiriye iyi mpano y’agakiza ihesha ubugingo buhoraho bubonerwa muri Kristo Yesu.
Yohana yaravuze ngo ‘’ Ibyo ndabibandikiye mwebwe abizeye izina ry’Umwana w’Imana, kugira ngo mumenye yuko mufite ubugingo buhoraho.’’ 1 Yohana 5:13 Umukristo ni umuntu wizera Yesu nk’Umwami n’Umukiza, kandi uwahindutse gutya ashobora kubimenya ko agakiza ke hariho kandi ko afite gakondo mu bwami bw’ijuru.
Kumenya ko wavutse ubwa kabiri wabimenya gute? Ubundi se ubwirwa n’iki ko uvuka aho uvuka? Nkeka ko impamvu yatumye wemera ko uvuka aho uvuka ni uko uhaba, uhagusanze wese amenya ko uri umwana wo muri urwo rugo. Ikindi ni uko usa n’ababyeyi, ibi bituma n’iyo utahiriwe ariko abazi ababyeyi bawe muhura bakavuga bati ‘’uyu mwana ni uwa runaka.’’ Imico yawe, uko ubayeho, ibyo uvuga, mbese hari ibintu byinshi bifitanye isano n’uko usanzwe ubayeho bishimangira uwo uri we, aho uvuka n’umuryango ukomokamo. Hari ikindi, iyo uvuka mu muryango uba wumva uwufitemo gakondo ( ibyo twitaga umunani), nubwo wajya gushaka ubuzima ahandi ukajya wumva nibyanga uzagaruka ugatura aho Papa wawe yakugeneye.
Tutiriwe tujya muri byinshi dusobanura, ubu ntiwahita umenya niba waravutse ubwa kabiri? Uretse kubyiyumvamo wumva ufite umugabane ku masezerano y’abandi bana baba mu rugo? Ni iki wumva uhuriyeho n’uwakubyaye? Bibiliya iravuga ngo twigane Imana nk’abana bakundwa. Abefeso 5:1 Ntabwo umukozi ukora iwanyu nubwo ari we ukora imirimo myinshi byigeze bimuhesha kwandikwa mu ndangamuntu y’ababyeyi bawe, oya. Burya ntabwo duheshwa agakiza n’uko twakoze imirimo kuko siyo idukiza ibyaha byacu ngo iduhindure abana b’Imana.
Nta nubwo kuba umukozi wo mu rugo yakubahiriza amategeko yo murugo byamuhindura umwana w’Imana. Kuhavuka nicyo gikomeye, Bibiliya iravuga ngo ‘’Abiringira imirimo itegetswe n’amategeko bose ni ibivume, kuko byanditswe ngo “Havumwe umuntu wese udahirimbanira ibyanditswe mu gitabo cy’amategeko byose ngo abikore.” Abagalatiya 3:10 Ntawe ubyarwa ubwa kabiri kuko yishingikirije ku mategeko cyangwa imirimo. Igituma tubyarwa ubwa kabiri ni ukwizera umurimo Yesu yakoreye ku musaraba, ukemera igiciro yakwishyuriye, agapfa mu mwanya wawe.
Ngiyo inzira yo gukizwa ukakira imbabazi, ukaba uvutse ubwa kabiri ubiheshejwe no kwizera Umwami Yesu, ugahindura ubuzima ukaba icyaremwe gishya, ukabaho ubuzima bw’abana b’Imana. Nyuma y’iki gihe utangira kubaho kubwa Kristo, ntuba ukiri wowe kubwa kavukire, ahubwo ukubonye akurebera mu isura y’ababyeyi bawe ( Imana), ni Kristo muri wowe kubwo guhinduka. Ntuba ukiri imbata y’ibyaha ahubwo uba iya Kristo kuko umugandukira muri byose.
Iyo uvutse ubwa kabiri, Umwuka wera araza akaba muri wowe. Niba aba muri wowe agushoboza kwera imbuto z’uwo Mwuka. Uwavuga ko yabyawe ubwa kabiri akibera mu buzima bw’ibyaha yaba abeshye. Uwabyawe ubwa kabiri ntiyishimira gukora ibyaha ahubwo yishimira kunezeza Kristo.
Nshuti ukurikije ubusobanuro, ingero twifashishije Wabasha gusobanukirwa niba warabyawe ubwa kabiri, ukurikije ibiranga uwabyawe ubwa kabiri, uko ubayeho byaguhesha gusobanukirwa. Niba utaravuka ubwa kabiri usabwa kwihana ibyaha ukabwira Imana ko utifuza kongera kwica amategeko yayo, ukizera ko Kristo yagupfiriye, akakubera impongano y’ibyaha byawe ku musaraba. Noneho ushobora kumwakira nk’Umukiza wawe, ukamwizera akaguhindura umwana w’Imana.
‘’ Icyakora abamwemeye bose bakizera izina rye, yabahaye ubushobozi bwo kuba abana b’Imana.’’ Yohana 1:12


text:
Mu gihugu cy’Ubudage impunzi zibarirwa muri 80 zikomoka muri Irani ndetse na Afuganistani, zabatijwe mu mazi menshi nyuma yo gufata icyemezo cyo kwizera Umwami Yesu. Ibi bikaba byarabereye ahitwa Hamburg mu cyumweru gishize.
Christian Today yatangaje kuri uyu wa kabiri ko izi mpunzi zafashe uyu mwanzuro nyuma yo kubona ko nta byiringiro bahabwa no kuba abayoboke b’idini ya Isilamu, nk’uko Pasteri Albert Babajan wabakurikiranaga yabitangarije ikinyamakuru cyo mu Budage Stern. Uyu mupasiteri kandi avuga ko iki cyemezo kizakomeza gufatwa n’abandi benshi.
Umwe mu babatijwe w’impunzi witwa Shima yatangaje ko mu myaka yose amaze muri Isilamu atigeze ahabona ibyishimo cyangwa amahoro. Ati ‘’ Ni gute Isilamu itabasha kuzana ubwisanzure, yabasha kubaho ubuzima butinya icyaha?’’ Akomeza agira ati ‘’Maze igihe kinini nshakisha amahoro n’ibyishimo mu buzima bwanjye ntayo nabonye, ariko kuri ubu kuba umukristo ni byo byishimo byanjye.’’
Ibi kandi abihuriraho na mugenzi we witwa Solmaz, wagize ati ‘’Muri Isilamu, twari tubayeho ubuzima bw’ubwoba. Gutinya Imana, gutinya icyaha, gutinya ibihano nibwo buzima, mu gihe Yesu Kristo ari Imana y’urukundo.’’
Mu gihugu cy’Ubudage umubare w’impunzi z’Abayoboke ba Isilamu bahinduka abakristo ukomeza kwiyongera umunsi ku munsi, kuko muri uyu mwaka hamaze kubatizwa abagera ku 196, kandi bikaba byitezwe ko uyu mwaka uzarangira abamaze guhinduka bagera kuri 500.
Muri iki gihe hagenda hagaragara impunzi nyinshi z’abakristo zimukira ku mugabane w’Uburayi, ziva mu bihugu byiganjemo umubare munini w’abayoboke b’idini ya Isilamu kubera gutotezwa. Ibi ngo bikaba byaratumye ibiro bishinzwe abinjira n’abasohoka mu Budage bitanga amahirwe yo korohereza impunzi z’abakristo kwinjira mu gihugu. Afuganistani na Irani ni bimwe mu bihugu byibasira cyane umubare nyamuke w’abakristo bahabarizwa kuburyo bamwe muri bo banicwa bazira imyizerere yabo.


text:
Ubushize twabajije abakobwa icyo bahitamo hagati y’umugabo ufite ubutunzi ariko utagira urukundo n’umugabo ufite urukundo ariko w’umukene, hejuru ya 95% by’abatanze ibitekerezo bavuze ko bahitamo umukene ariko ufite urukundo. Nyamara imvugo siyo ngiro ahubwo usanga abakobwa bita cyane ku butunzi kuruta urukundo. Ingaruka nazo rero ntizitinda kubageraho ziza zihuta, Niyo mpamvu ingo nyinshi zihora zisenyuka, izindi zikarara zishya bwacya zikazima, za divorce mu buriri, n’ibindi. Abakobwa rero birengagiza ko inkingi y’urugo atari ubutunzi ahubwo ko ari urukundo.
Nibyo rwose nanjye ndi umukobwa sinahitamo umusore w’umukene ndeba umukire, ariko ukwiye kwitonda Kuko nyuma ushobora gusanga hari ikindi gikomeye wirengagije kiruta ubutunzi. Turagaruka tubabwira ibintu 3 umukobwa akwiriye kwitaho mu kwemera umusore ko umubera umugabo.
Niba wumva bikwiye tubwire dukomeze!
AKENSHI MU URUKUNDO IMVUGO SIYO NGIRO
Ubushize twabajije abakobwa icyo bahitamo hagati y’umugabo ufite ubutunzi ariko utagira urukundo n’umugabo ufite urukundo ariko w’umukene, hejuru ya 95% by’abatanze ibitekerezo bavuze ko bahitamo umukene ariko ufite urukundo. Nyamara imvugo siyo ngiro ahubwo usanga abakobwa bita cyane ku butunzi kuruta urukundo. Ingaruka nazo rero ntizitinda kubageraho ziza zihuta, Niyo mpamvu ingo nyinshi zihora zisenyuka, izindi zikarara zishya bwacya zikazima, za divorce mu buriri, n’ibindi. Abakobwa rero birengagiza ko inkingi y’urugo atari ubutunzi ahubwo ko ari urukundo.


text:
Nyagatare: Korali Abakorerayesu mu giterane cy’ivugabutumwa muri paroisse ya Rukomo
Chorale Abakorerayesu ikorera umurimo w’Imana mu Itorero ADEPR Rukurazo, kuri uyu wa Gatandatu no ku Cyumweru taliki 8-9 Gashyantare 2014 irerekeza mu ivugabutumwa mu Ntara y’Uburasirazuba.
Nk’uko bitangazwa n’umuyobozi w’iyi Korale Bwana Nduwimana Etienne, yagize ati « Twatumiwe mu ivugabutumwa ry’iminsi ibiri, kuva ejo ku wa Gatandatu tariki ya 8/02 no ku Cyumweru tariki ya 9/2/2014 i Nyagatare muri Paruwasi ya Rukomo. Umwigisha w’icyo giterane azaba ari Ev. Zigirinshuti Michel. »
Etienne yadutangarije ko bazahaguruka ejo saa mbiri za mu gitondo berekeza i Nyagatare, igitaramo kizatangira saa saba z’amanywa.
Bimwe mu bikorwa bishya iyi Korali imaze iminsi iri no gukora harimo ko ubu batangiye gutegura Volume yabo ya 2. Ngo bari no gutegura igiterane kizaba mu kwezi kwa 8. Ikindi ni uko bari kwitegura kwakira igikombe cya Video y’umwaka bahawe na Sifa Award.
Iyi Korali yatangiye mu w’1990, itangirira mu cyumba cy’amasengesho kubera ko icyo gihe ni ko amatorero menshi yakoraga mu rwego rw’ivugabutumwa kugira ngo abantu benshi bakire Yesu.
Yari igizwe n’abaririmbyi 8 n’abandi 7 bari mu nyigisho z’igice bose bakaba 15. Icyo gihe yabarizwaga muri Paruwasi ya Kimihurura, Umudugudu wa Remera, nyuma yo kubaka urusengero rwayo rwa Kimironko ku wa 17 Mutarama 1992 iza kwitwa izina "Abakorerayesu" ari na bwo yahise yimukira mu Rusengero iva mu cyumba imaze kugira abaririmbyi 21.
“Aritamurura” ni izina rya Album DVD Vol. 1 ya Korali Abakorerayesu. Aritamurura ni izina rituruka kuri imwe mu ndirimbo zigize iyi Album. Iyi Album ni imwe mu zikunzwe cyane muri iyi minsi kubera iyo ndirimbo yabo iri kuri album igizwe n’indirimbo 10.


text:
Rusizi:Ubukwe bwa Mutombo wavuye mu busiribateri ku myaka 59 bwatunguye benshi
Nta mategeko abaho y’igihe umusore ashakira umugore ariko ugeze mu myaka 30 kuzamura benshi baba bamwibazaho, abandi bakavuga ko atari muzima gusa Mutombo Fidèle yemeza ko we yamaze imyaka 59 ategereje isezerano ry’Imana.
Mutombo Fidèle yari umusore w’imyaka 59 wo mu Kagali ka Gihundwe mu Murenge wa Kamembe ariko kuri uyu wa Gatandatu tariki ya 10 Nzeli 2016, nibwo yiyambuye ubusiribateri asezerana imbere y’Imana na Bakunduwunguka Jacqueline arusha imyaka 26. Ni umuhango wabereye mu rusengero rwa ADEPR Gihundwe.
Mutombo yavuze ko impamvu yatinze gushaka umugore ari isezerano ry’Imana yari agitegereje kuri ubu rikaba ryasohoye ku mugaragaro.
Ati “Imyaka ngezemo si myinshi ku Mana, ntabwo natinze kubera njye ahubwo n’igihe cy’Imana cyari kitaragera none kuri uyu munsi, amasezerano arasohotse.”
Mutombo washakanye na Bakunduwunguka Jacqueline umukobwa w’imyaka 33, yasabye abantu kwihangana no kwirinda kuko aribyo bitumye akora ubukwe.
Abazi Mutombo akiri muto batunguwe n’ubu bukwe kuko bumvaga atashaka kubera imyaka yose yari amaze ari umusore.
Uwimana Jacqueline ati “Twabwishimiye cyane, igihe cye cyari kigeze kuko yarihanganye bishoboka. Bibere urugero abakiri bato ko bagomba kwihangana kuko umuntu wese aba afite isezerano ry’Imana.”
Habiyambere Augustin ati “Ubukwe buranshimishije ni ibintu bikwiye kwandika mu mateka kubona umuntu ungana kuriya akora ubukwe. Ubukwe nk’ubu bwigishe abakiri bato kugera ikirenge mu cye ku bakiri bato bagategereza.”
Pasteur Nsengamungu Valens wayoboye umuhango wo kubasezeranya yavuze ko aya ari amasezerano y’Imana, atari ubukene kuko bo ufite umugeni baramufasha.
Ati “Dufite abakobwa benshi bari hagati y’imyaka 35 na 38 ariko tubagira inama yo gukomeza kwihangana bagategereza amasezerano y’Imana. Dukunda gufashanya cyane ku bintu bijyanye n’ubukwe kuko n’uyu twaramufashije byinshi, urumva ko nta mpungenge z’ubushobozi bakagombye kugira."
source: igihe.com


text:
RDB yabakijije kwigira mu mashuri ava
Ababyeyi bo mu Kagari ka Kanyove mu Karere ka Nyabihu barashimira RDB yabaruhuriye abana kwigira mu mashuri ava.
Hari kuri uyu wa 19 Kanama 2016 mu muhango wo gufungura ku mugaragaro ibyumba birindwi bw’amashuri RDB yubatse ku Kigo cy’Amashuri Abanza cya Kanyove, byuzuye bitwaye abarirwa muri miliyoni 55FRW.
Uhagarariye ababyeyi kuri icyo kigo, Munyentwari Jean Marie Vianney, avuga ko icyo kigo kibafatiye runini kuko kirera abana 1,204 bo mu mashuri abanza na 76 bo mu mashuri y’inshuke.
Aho RDB yubatse ibi byumba birindwi hari hasanzwe ibyumba by’amashuri 18 bishaje cyane bisaba gusimbuzwa, maze isimbuza birindwi muri byo. Ababyeyi bakaba basabye Minisiteri y’Uburezi na RDB ko ibisigaye byazavugururwa.
Makuza Laurent, umwe mu bize ku Kigo cy’Amashuri Abanza cya Kanyove mu 1973 akaba ari n’umuyobozi wacyo ubungubu, avuga ko mbere bigiraga mu mashuri ya rukarakara ashaje, ava kandi bakicara ku mabuye.


text:
Mu gihe bimwe mu bigo by’amashuri mu karere ka Kamonyi binengwa kudatoza abana gusoma ibitabo bitandukanye ngo bongere ku bumenyi bakura mu masomo; kuva mu mwaka wa 2013, Urwunge rw’amashuri ruhabwa ikinyamakuru Ni Nyampinga, kandi cyabafashije kunguka ubumenyi n’inama ku mibereho ya bo, ariko ngo bakeneye n’ibindi ibitabo byo gusoma.
Kuva abanyeshuri b’Urwunge rw’amashuri rwa Gatizo, ruherereye mu murenge wa Gacurabwenge, batangiye kugezwaho ikinyamakuru « Ni Nyampinga »; abitabiriye kugisoma batangaza ko bungutse ubumenyi butandukanye mu makuru basoma, bikaba bibafasha guhindura imyitwarire.
Dukundimana Claudine wiga mu mwaka wa gatandatu w’amashuri abanza, avuga ko gusoma bifasha abana kugira ubumenyi ku bibi byo gukora imibonano mpuzabitsina ukiri muto kuko ngo bishobora gutuma yandura Sida, akaba ashyize ubuzima bwe mu kaga. Abandi bo bavuga ko basomamo ingero z’abantu bakora imishinga y’iterambere.
Aba banyeshuri ariko bavuga ko uretse gusoma iki kinyamakuru, nta bindi bitabo byo gusoma biboneka ku ishuri rya bo, bakaba bifuza ko ikigo cyabongerera udutabo two kubafasha kumenya imibereho itandukanye.
Ubuyobozi bw’iki kigo nabwo bwatekereje ku guteza imbere umuco wo gusoma, kuri ubu uretse ikinyamakuri Ni Nyampinka, umuryango Nterankunga AVSI ukaba ubazanira ibitabo byo gusoma n’ubwo bidahagije.
Umuyobozi w’ikigo Muhayimana Comes akaba avuga ko bakeneye abandi baterankunga babafasha kubona ibitabo byo gusoma bigenewe abana ndetse bakagira ifatabuguzi mu binyamakuru bitandukanye, maze umuco wo kudasoma ugacika burundu ku kigo cya bo. Aho avuga ko yifuzako imvugo y’umuzungu igira iti « ushaka guhisha umwirabura amuhisha mu gitabo », icika.
Umwe mu bakuriye uburezi mu karere ka Kamonyi, Uwamahoro Fidele, atangaza ko gutoza abana gusoma bitaracengera neza mu bigo by’amashuri biri mu karere, kuko uretse gutaga ku baterankunga, mu mafaranga ibigo by’amashuri bihabwa y’ibikoresho haba harimo n’ayo kugura ibitabo byo gusoma, ariko ngo n’ababifite ugasanga batabibyaza umusaruro.


text:
Ibi barabitangaza mu gihe Handicap International, umuryango wateguye iyo gahunda, iri gusoza bimwe mu bikorwa bikubiye mu mishinga yayo irimo uwo kurwanya indwara y’igicuri wari umaze imyaka itatu.
Mukankusi Marisiyana, umubyeyi ufite umwana wafashwe n’indwara y’igicuri afite imyaka itandatu y’amavuko, avuga ko uwo mushinga watumye umwana we agira ubuzima bwiza.
Agira ati ʺAfatwa bwa mbere namuhereje isahani ayikubita hasi, uko iminsi igenda indwara ikaza umurego kugeza aho numvise ko bindenze nta kindi nabikoraho ku mutima nanjye nkumva bishobora kuba hari n’ikindi kibitera nk’amashitani.
Bangiriye inama njya kumusuzumisha igicuri, bamuha imiti, inshuro yafatwaga zatangiye kugabanuka yemwe bambwira kumutangiza ishuri, ubu ariga, agira ikibazo gacye cyane.
Niyo mpamvu nanjye ngomba gusobanurira bagenzi banjye bakamenya uko bayifatamo batunguwe.ʺ
Mugenzi we witwa Maniragaba Celestin ufata imiti y’iyo ndwara agira ati ʺAmashitani nicyo gitekerezo gihita kikuzamo iyo wafashwe, ariko twe twamenye ukuri, rero ntago twatuma abandi bahamana imyumvire nk’iyo.ʺ
Mu mushinga wo kurwanya igicuri hakozwe ibikorwa bitandukanye birimo guhugura abakozi 76 b’ibigo Nderabuzima 18.
Batanze imiti ku barwayi, guhugura abajyanama b’ubuzima 1450 ku ndwara zo mu mutwe harimo n’iy’igicuri, abantu 805 barasuzumwe habonekamo 750 bahabwa imiti.
Mutabazi Phenias umukozi wa Handicap International, wari ushinzwe umushinga wo kurwanya igicuri avuga ko urwego basizeho ibikorwa ruhagije kugira ngo bikwirakwizwe hose.
Agira ati ʺTurabasaba kurushaho kubungabunga no kunoza ibi bikorwa kandi biroroshye. Niba twarahuguye abangana gutyo, mutekereze buri wese nawe ahuguye abandi bagenzi be nibura 4, nabo bakazahugura abandi.
Abantu bose basobanurirwe ko igicuri ari indwara nk’izindi, atari amashitani.ʺ
Umuyobozi w’Akarere ka Rutsiro, Ayinkamiye Emmerance yizeza inkunga y’Akarere mu gukurikirana ko ibi bikorwa bidasibangana ahubwo bikarushaho gukura.
Uretse uwo kurwanya igicuri, hasojwe kandi umushinga wo kongera ubushobozi amashyirahamwe y’abantu bafite ubumuga.


text:
Chorale Louange CEP/UR-CE yateguye igiterane bise “arakumva concert”, gifite intego dusanga muri Nehemiya 13:4. Kikazaba guhera taliki ya 21 kugeza ku ya 22/02/2015, buri saa munani (14h) kugeza saa kumi n’ebyiri z’umugoroba (18h), mu ishuri rikuru nderabarezi rya Kigali (KIE).
Mu kiganiro n’ushinzwe itangazamakuru muri iyi korali, Usanzumuhire Laurent, yadutangarije ko iki giterane kizakorwa mu buryo bwa Live. Bakaba baragiteguye bagamije kwibutsa abantu ko Imana yumva kandi ko n’ubwo amasezerano yayo yatinda asohora.
Iki giterane kizarangwa n’ubutumwa bwiza haba mu ndirimbo ndetse no mu ijambo. Abahanzi n’amakorali bazakiririmbamo ni Phn (muganga) Albert Niyonsaba, Isai Uzayisenga, chorale Elayono ibarizwa yo kuri ADEPR Remera, Chorale Rehoboth yo kuri ADEPR Rukiri ya II. Usanzumuhire akaba ahamagarira buri wese kuzakitabira kuko ngo kwinjira bizaba ari ubuntu.


text:
Ni gute wahoraha inzara yo gushaka Imana? - Rick Warren
Ese ufite inzara yo gushaka Imana? Birashoboka guhorana inzara yo gushaka Imana mu buzima bwawe bwose. Dore uburyo butane bwagufasha guhorana inzara yo gushaka Imana.
1. Ibuka uburyo Imana igukunda.
Uko urushaho kumenya uburyo Imana igukunda ni ko nawe urushaho kuyikunda. Bibiliya iravuga mu Befeso 3:18-19 ngo, “18. Muhabwe imbaraga zo kumenyera hamwe n’abera bose ubugari n’uburebure bw’umurambararo, n’uburebure bw’igihagararo, n’uburebure bw’ikijyepfo bwarwo [urukundo] ubwo ari bwo, 19. mumenye n’urukundo rwa Kristo ruruta uko rumenywa, ngo mwuzuzwe kugera ku kuzura kw’Imana.”
2. Sigaho guhaga ibyo kurya bidafite umumaro.
Wowe uri umurimo w’intoki z’Imana, Imana ni yo yakuremye kandi ni yo yonyine ibasha kuguhaza. Iyo ugerageje guhazwa n’umushahara, icyubahiro, ubutunzi, kwifuza, ubutware, cyangwa ikindi kintu cyose kitari Imana, umenye yuko ibyo bitazigera biguhaza. Imigani 15:14 haranditswe ngo, “Umutima w’ujijutse ushaka ubwenge, ariko akanwa k’abapfapfa gatungwa n’ubupfu.”
3. Kumenya Imana bigire intego nyamukuru.
Umunezero uva mu kumenya Imana. Yesu aravuga muri Matayo 6:33, “Ahubwo mubanze mushake ubwami bw’Imana no gukiranuka kwayo, ni bwo ibyo byose muzabyongererwa.”
4. Soma ijambo ry’Imana buri munsi.
Bibiliya ni ibyo kurya by’ubugingo bwawe. Kurya rimwe mu cyumweru ntibyatuma ugira ubuzima bwiza. Uko ni na ko ugomba kurya ijambo ry’Imana buri munsi. “Ugomba kwifuza amata y’umwuka adafunguye kugira ngo agukuze akugeze ku gakiza. Takira Imana iguhe aya mata” (1 Petero 2:2).
5. Kwifuza Imana biterwa n’uburyo ubana na yo.
Niba wibanira n’abantu bavuga ibya politiki gusa, ibyo ni byo uzahora wibwira. Niba ubana n’abantu bavuga iby’umupira w’amaguru, ibyo ni byo uzahoramo nawe.
Menya neza ko ibyo uvuga iyo uri kumwe n’abandi ni byo uzagirira inzara. Ni uko rero shaka uko wabana n’abantu bazima bafite icyo bungura ubugingo bwawe, ndetse bizagutera inzara yo gushaka Imana Imigani 2:20 haranditswe ngo, ”Gendera mu nzira z’abantu bitonda, kandi ukomeze imigenzereze y’abakiranutsi.”


text:
Minisitiri Uwacu asanga gutarama bibumbatira umuco
Ministiri w’Umuco na Siporo Uwacu Julienne, wari witabiriye igitaramo cy’Itorero nserukiramuco ry’Igihugu Urukerereza, yavuze ko Abanyarwanda badataramye bakwiyibagirwa.
Mu gitaramo cyabaye ku mugoroba wo kuri uyu wa gatanu tariki 3 Kamena 2016, Ministiri Uwacu yavuze wari umwanya wo kwereka Abanyarwanda n’inshuti ko u Rwanda rukiriho kandi rutazacika.
Ati “Kudatarama mu muryango, kudahura kw’ababyeyi n’abana byaduca; kutaganira kw’abavandimwe byatudindiza; byadusubiza inyuma, kuko u Rwanda rwiyemeje kubakira ku burere n’indangagaciro.”
Yakomeje ati “Iki ni igihe cyo kwereka Abanyarwanda n’inshuti ko dufite igicumbi n’aho tuvoma; ni igihe cyo kubereka ko u Rwanda rutazacika kandi rutazigera rusuzugurwa mu ruhando rw’amahanga, harageze ko Urukerereza rutumara amatsiko rwajyaga rudutera.”
Itorero Urukerereza ryagaragazaga inganzo yaryo mu minsi mikuru ya leta, “bikamera nko gusogongeza no gutera abantu amatsiko”, ari yo mpamvu bahisemo gutarama nta kindi gikorwa kibayeho; nk’uko Umutoza w’Urukerereza, Mariya Yohana yabitangaje.
Ati “Abantu bamenyereye ko dukina mu bitaramo bya Leta baduhamagayemo, ariko uyu munsi twagira ngo twerekane ko dutarama; abenshi mu rubyiruko kandi bamenyereye ibitaramo by’indirimbo z’uruvangitirane rw’imico, none babonye umuco nyarwanda utavangiye.”
Urukerereza rutangaza ko ruzakomeza kujya rushaka umwanya wo gutaramira abantu. Igitaramo cyo kuri uyu wa gatanu cyabaye n’akanya ko kumva indirimbo za Muyango nawe usanzwe ari umutoza w’Urukerereza, zirimo iyitwa Musaniwabo, Sabizeze n’izindi.


text:
Abakobwa bamwe baba bafite imyitwarire mibi, hari ababa bashira isoni, bagira amahane, banywa ibisindisha, bakomoka mu miryango ifite amateka mabi n’ibindi byinshi bishobora gutuma abahungu batabisukira.
Ibyo ariko ba nyir’ubwite bo ntibashobora kubikubwiraho, ahubwo iyo ushatse kumenya impamvu batinze gushaka, bafite ibindi bisubizo.
Inkuru y’urubuga elcrema igaragaza bimwe mu bisubizo bitangwa n’abakobwa iyo babajijwe impamvu batarashaka abagabo.
1. Kuba ndi ingaragu biranyuze
Nubwo bishoboka ko haba hari abakobwa banejejwe no kuba bakiri ingaragu ariko ngo hari n’abandi bihisha inyuma y’ibyo bagatanga icyo gisubizo iyo ubabajije impamvu batarashaka abagabo, kabone nubwo ngo baba birirwa barira bifuza ko babona abasore bakwita ababo.
2. ‘Ntegereje umugabo w’ukuri’ cyangwa ngo ‘Abagabo bose ni kimwe’
Nta muntu mu buzima utifuza umuntu ufite imico myiza kandi ibyo ni ukuri niko twese tumeze. Gusa iyo umukobwa agusubije ngo abagabo bose ni kimwe, sindabona uw’imico myiza, ngo aho haba hari ikibazo kuko nta buryo yabimenyamo ko ari babi igihe nta wuramutereta.
Ibyo ngo bikunda gusubizwa n’abakobwa baba bafite imyitwarire mibi maze aho kubona ko aribo bafite ikibazo ndetse gikwiriye gukosorwa bakihagararaho ko babuze umwiza.
3. Siniteguye gukundana
Icyo urubuga elcrema ruvuga ku bakobwa batanga ibi bisubizo, ngo ni uko iyo umusore abagannye, bamera nk’ababonekewe ndetse bagahita batangira gushyuha mu kanya gato cyane. Iki gisubizo rero ngo gitandukanye n’ukuri.
4. Nzaguma kubaho ndi ingaragu
Abakobwa bavuga ko bazaguma kubaho ari ingaragu na bo babaho. Bene abo bavuga ko gushaka bumva atari umuhamagaro wabo ngo ariko ikikwereka ko kwari ukwihagararaho ni uko ngo ibyo baba bavuga batabirambamo, kuko iyo babonye umusore ubabaza izina bahita bava mu byabo bagakundana birengagije izo mpamvu batangaga.
Ibyo ni bimwe mu bisubizo bifatwa nk’urwitwazo ku bakobwa iyo babajijwe impamvu badashaka abagabo, ubutaha tuzababwira n’iz’abahungu, igihe bahindutse ingaramakirambi.


text:
Iri zina risobanura ngo ‘nta rujijo rukiriho ukundi’, ‘birasobanutse’ cyangwa se ‘birarangiye’.
Ibisobanuro byimbitse
Abantu bo hambere bakundaga kugenura, iyo rero nk’umubyeyi babaga baravuze ko atabyara, iyo yagiraga Imana akabona arabyaye yitaga umwana we Mazimpaka,yaba umukobwa ati ni Mukamazimpaka n’ayandi.
Bikaba bisobanuye ko akuyeho urujijo kubamwitaga ingumba cyangwa ikiremba.
Hari nubwo kandi yabiterwaga n’ikibazo runaka afite gikomeye kandi cyari gifitweho ingingimira nk’urubanza cyangwa ikindi kimugoye, maze cyava mu nzira,akiruhutsa ati “uyu mwana ni Mazimpaka”
Umwanzuro
Mazimpaka bivuze gukuraho urujijo kuko no mu buzima busanzwe usanga abantu bagira bati” Ngwino utumare impaka cyangwa se udukiranure”. Mazimpaka ni nko kuvuga ngo ni Nkiranuye
Ibi bisobanuro byatanzwe n’Inteko Nyarwanda y’Ururimi n’Umuco RALC


text:
Nyarugenge: Umuryango wa Bibiliya mu Rwanda (BSR) washoje icyumweru cyo gusengera ubumwe bw’Abakristo mu Rwanda hose
Kuri iki Cyumweru taliki ya 2 Gashyantare 2014, kuri ADEPR Nyarugenge habereye igiterane cyateguwe n’Umuryango wa Bibiliya mu Rwanda (Bible Society of RwandaBSR). Uyu muryango umaze iminsi ukangurira Abakristo guha agaciro igitabo cya Bibiliya kubera umumaro gifite nyamara kikaba gitangwa ku mafaranga make ukurikije agaciro kacyo, washoje icyumweru cyo gusengera ubumwe bw’Abakristo, imwe mu ntego zawo nyamukuru.
Umuryango wa Bibiliya waratangiriye mu Gakinjiro (Nyarugenge) mu w’1977, uhagarariwe na Pasteur Jacques KAYIHURA. Mu byavuzweho kuri uyu munsi, hagarutswe ku mateka ya Bibiliya n’umumaro wayo ku Mukristo.
Pasteur Kayihura wari uyoboye iki giterane yabwiye abari bateraniye aho ko Bibiliya ikozwe ku mpapuro zituruka ku nyamaswa zo mu mazi, bivuga ko ihenzecyane. Bibiliya kandi ngo icapirwa mu gihugu cya Korea y’epfo, ikagezwa mu Rwanda n’umuryango wa Bibiliya. Mu nzira y’ikirere bitwara amasaha 6 ngo igere mu Rwanda, naho ku y’ubutaka bigatwara iminsi 24.
Iki giterane cyitabiriwe n’amakorali atandukanye arimo Naioth ikorera umurimo w’Imana mu itorero Naioth i Nyamirambo, Ebenezer ikorera umurimo w’Imana mu itorero Eli- Bethel ku Kimisagara na chorale Hoziana. Abashumba bitabiriye iki giterane barimo Pastor RWISEBUKA David waje uherekeje chorale Ebenezer, Pastor Nzeyimana Innocent waherekeje chorale Naioth, Rev. Past Cyiza, Rev. Past Karangwa, Pastor Kayihura, Ugirimbabazi…
Mu ijambo ry’Imana ryigishijwe na Pasteur Nzeyimana Innocent, yavuze ko intwaro y’Umukristo ari Bibiliya, kandi ko nta musirikare ujya ku rugamba adafite intwaro. Yakomeje avuga ati “Kuko ijambo ryaremye umucyo, umutima urimo ijambo ry’Imana uba urimo umucyo” Itang. 1:3; 2 Abak. 1:19.
Pst Nzeyimana Innocent
Amaze kuganiriza ijambo ry’Imana abari bateraniye aho, bamwe bakiriye Kristo basengerwa na Rev. Pasteur Karangwa.
Abari aho bamaze gusobanurirwa birambuye ko ubumwe bubyara imbaraga ariko abatatanye Satani akababasha, mu ijwi rya Rev. Pasteur Cyiza abashumba bari bateraniye aho bafatanije n’Abakristo gusengera kuba umwe ari na cyo Kristo adushakaho.
Nyuma y’iri sengesho hakurikiyeho gushyigikira Bibiliya. Twabibutsa ko umuryango wa Bibiliya watangiye igikorwa cyo kubaka inzu ya Bibiliya izubakwa mu Karere ka Gasabo, izaba igizwe n’Ibiro, Amacumbi n’Inzu mberabyombi, iki gikorwa cy’inyubako kikaba kizamara imyaka 5 hakusanywa inkunga izajya ikoreshwa mu byiciro hubakwa iyi nyubako.
Mu ijambo rye, umuyobozi w’inama y’ubutegetsi mu muryango wa Bibiliya mu Rwanda Bwana Darius KANKIRIHO yagize ati “Iki ni icyumweru cyo gusengera ubumwe bw’Abakristo mu Rwanda hose. Intego nyamukuru ni ukugira ngo twongere guhura dusangire ijambo ry’Imana, ariko twongere no kuzirikana yuko amatorero atandukanye yose akoresha ijambo ry’Imana, ari yo Bibiliya. Abantu bafite aho babarizwa mu matorero atandukanye, ariko bagahuzwa n’umuryango wa Bibiliya mu Rwanda, ari na wo ushinzwe kwandikisha izi Bibiliya dukoresha.”
Bwana Darius Kankiriho
Yakomeje avuga ko indi ntego ari ukwamamaza ijambo ry’Imana, ari na bwo butumwa Yesu yadusigiye. Ku bijyanye no kuba BSR yibanda ku BUMWE akenshi usanga ari na yo gahunda ya Leta, Darius yagize ati “Iyo tuvuga ubumwe, tuba tuvuga ubumwe bushingiye ku ijambo ry’Imana, tukavuga ubumwe nk’itorero rya Kristo kuko itorero ari rimwe kandi rikaba rifite umuntu umwe waripfiriye ari we Yesu Kristo. Ni koko ubumwe buvugwa mu itorero no muri Leta, ariko ubumwe bukomeye cyane ni ubumwe bushingiye ku ijambo ry’Imana.”
Icyo BSR yishimira nyuma y’icyumweru bamaze bazenguruka mu matorero, ni:
• Abanyamakuru batandukanye bari bahari ku bw’inkuru bumvise bari buyigeze kuri rubanda cyane ko ari ijwi ryabo;
• Ikindi bishimira ni uko babashije guhuriza hamwe abantu baturuka mu matorero atandukanye, bakaba bahakuye ubutumwa bw’uko bazajya biyumvamo itorero rimwe aho kwiyumvamo amatorero baturukamo.
Asoza, yatanze ubutumwa asaba Abanyarwanda gusoma Bibiliya, bakayicukumbura kugira ngo bamenye ukuri. Bibiliya ikubiyemo ibisubizo byose abantu bibaza, kandi nibamara kuyisoma ni bwo bazagera ku bumwe. Yasabye kandi amatorero mu gushyira imbaraga ku gutanga inyigisho za Bibiliya hakurikijwe ibyiciro abantu babarizwamo: urubyiruko, abubatse… kuko bizazana impinduka nziza mu mibanire yabo, aho batuye no mu baturanyi babo.
Janvier Kwizera


text:
Igisubizo: Muri iki kibazo hakubiyemo ikibazo gikomeye cyo kutumva neza, kubw’ikubitiro, icyo Isezerano rya Kera n’Irishya biduhishurira kuri kamere y’Imana. Abandi bibaza icyo kibazo bagira bati “Imana yo mu Isezerano rya Kera ni Imana y’uburakari no guhora, ariko Imana tubona mu Isezerano Rishya ni Imana yuje urukundo”. Kuba Bibiliya ari inzira Imana yagiye yihishurira abantu gahoro gahoro binyuze mu mateka hamwe n’ubusabane bwayo n’abantu bishobora gutuma abantu batumva neza kamere y’Imana mu Isezerano rya Kera n’Irishya. Ariko rero, iyo umuntu asomye Isezerano rya Kera n’Irishya abona neza ko Imana idafite kamere zitandukanye nkuko bamwe babyibwira, ahubwo ko hose ihagaragariza uburakari bwayo bukongora, rugendana n’urukundo ruhebuje.
Urugero twafata, nuko mu Isezerano rya Kera Imana yivuga ko ari “Uwiteka, Uwiteka, Imana y'ibambe n'imbabazi, itinda kurakara ifite kugira neza kwinshi n'umurava mwinshi” (Kuva 34:6; Kubara 14:18; Gutegeka kwa Kabiri 4:31; Nehemiya 9:17; Zaburi 86:5, 15; 108:4; 145:8; Yoweli 2:13). Wanareba mu Isezerano Rishya, ukabona ko urukundo n’ibambe byayo bigaragarira mu buryo “Imana yakunze abari mu isi cyane, byatumye itanga Umwana wayo w'ikinege kugira ngo umwizera wese atarimbuka, ahubwo ahabwe ubugingo buhoraho” (Yohana 3:16). Mu Isezerano rya Kera, tubona Imana ihana Abisirayeli nk’uko umubyeyi ahana abana akunda. Iyo bacumuraga, ku bushake bakayoboka ibigirwamana, Imana yarabahanaga. Ariko nanone, bakwihana gusenga ibyo bigirwamana, nayo igaca inkoni izamba. Nta cyahindutse, ni nabwo buryo Imana igenza abakristo mu Isezerano Rishya. Urugero, Abaheburayo 12:6 hatubwira ko “Kuko uwo Uwiteka akunze ari we ahana, kandi akubita ibiboko abo yemera bose ko ari abana be”.
Nanone, mu Isezerano rya Kera, tubona ubutabera n’uburakari bw’Imana byisuka ku banyabyaha. No mu Isezerano Rishya tubona “Umujinya w'Imana uhishurwa uva mu ijuru, ubyukirijwe ubugome no gukiranirwa by'abantu byose, bashikamiza ukuri gukiranirwa kwabo” (Abaroma 1:18). Nuko rero, biragaragara neza ko Imana itahinduye kamere mu Isezerano Rishya, ko ari nako yahoze mu Isezerano rya Kera. Mu by’ukuri, kamere y’Imana ntishobora guhinduka. Nubwo hari ubwo tubona igice kimwe cy’iyo kamere aricyo kibandwaho mu bice bimwe bya Bibiliya, Imana yo ubwayo ntiba yahindutse kandi kamere yayo ihora ari imwe.
Uko tugenda dusoma Bibiliya yose, niko tugenda tubona ko Imana ari imwe mu Isezerano rya Kera n’Irishya. Nubwo Bibiliya ari ibitabo 66 bitandukanye, byandikiwe ku migabane 2 (cyangwa 3) y’isi, mu ndimi eshatu, mu gihe kirenga imyaka 1500, byanditswe n’abarenga 40, nyuma y’ibyo byose iguma ari umuzingo umwe kuva itangira kugeza irangiye, ituvuguruza na gatoya. Iduhishurira Imana yuje urukundo, ibambe n’ubutabera, ari nako yuhanya n’abanyabaha mu buryo bwinshi butandukanye. Ni ukuri, Bibiliya ni ibaruwa y’urukundo Imana yandikiye abantu. Urukundo Imana ikunda ibyo yaremye, cyane cyane abantu, ruragaragara neza.
Muri Bibiliya tuhabona Imana, n’urukundo rwinshi, ihamagarira abantu kuyigarukira, atari kubera ko ibibagomba, ahubwo kubera ko ari Imana yuzuye urukundo n’ibambe, itinda kurakara kandi ifite umurava mwinshi. Tunabona Imana Yera kandi ikiranuka, icira imanza zitabera abatumvira ijambo ryayo kandi bakanga kuyiramya, bagahindukirira ibigirwamana bibumbiye (Abaroma 1).
Kubera gukiranuka no kwera kw’Imana, ibyaha byose (ibyahise, iby’ubu n’ibizakorwa) bigomba kuzacirwa urubanza. Ariko nanone, mu rukundo rwayo rutarondoreka, ubwayo yironkeye impongano n’uburyo bwo kwiyunga na buri muntu wese wabishaka. Uku kuri guhebuje tugusanga muri 1 Yohana 4:10: “muri iki ni mo urukundo ruri: si uko twebwe twakunze Imana ahubwo ni uko Imana ari yo yadukunze, igatuma Umwana wayo kuba impongano y'ibyaha byacu”. Mu isezerano rya Kera, Imana yari yarashyizeho uburyo bwo gutanga ibitambo, bikaba impongano y’ibyaha. Umukiza wari washushanywaga gutyo mu Isezerano rya Kera yahishuriwe ku mugaragaro mu Isezerano Rishya. Ibyahanurwaga mu Isezerano rya Kera, ishusho nyakuri y’urukundo rw’Imana aribyo koherezwa kwa Yesu Kristo, byahishuwe mu ikuzo ryinshi mu Isezerano Rishya.
Isezerano Rishya n’irya Kera yombi yaduherewe ngo “bitumenyeshe ubwenge bwo kutuzanira agakiza” (2 Timoteyo 3:15). Iyo dusomye ayo masezerano twitonze, bigaragara ko Imana “itagira igicucu cyo guhinduka” (Yakobo 1:17).
Ikibazo: Ni ukubera iki Imana yo mu Isezerano Rishya itandukanye cyane n’uko tuyibona mu Isezerano rya Kera?
Igisubizo: Muri iki kibazo hakubiyemo ikibazo gikomeye cyo kutumva neza, kubw’ikubitiro, icyo Isezerano rya Kera n’Irishya biduhishurira kuri kamere y’Imana. Abandi bibaza icyo kibazo bagira bati “Imana yo mu Isezerano rya Kera ni Imana y’uburakari no guhora, ariko Imana tubona mu Isezerano Rishya ni Imana yuje urukundo”. Kuba Bibiliya ari inzira Imana yagiye yihishurira abantu gahoro gahoro binyuze mu mateka hamwe n’ubusabane bwayo n’abantu bishobora gutuma abantu batumva neza kamere y’Imana mu Isezerano rya Kera n’Irishya. Ariko rero, iyo umuntu asomye Isezerano rya Kera n’Irishya abona neza ko Imana idafite kamere zitandukanye nkuko bamwe babyibwira, ahubwo ko hose ihagaragariza uburakari bwayo bukongora, rugendana n’urukundo ruhebuje.


text:
Yesu azaza bitunguranye!
Luka 21 : 34-35 Ariko mwirinde, imitima yanyu ye kuremerwa n’ivutu no gusinda n’amaganya y’iyi si, uwo munsi ukazabatungura. Kuko uzatungura abantu bose bari mw’isi yose, umeze nk’umutego.
Aya ni amagambo yavuzwe n’Umwami Yesu Kristo ari kuvuga ibijyanye no kugaruka kwe. Yashatse kuvuga ku byasigaza abantu mw’isi, bigatuma batagera mu gihugu cyo mw’ijuru.
Ni byinshi bizasigaza abantu, bagasigara babazwa n’umwanzi antikristo. Muri ibyo harimo amaganya y’iyi si. Ubundi gusinda ni ijambo rivugwa igihe umuntu yanyoye inzoga cyagwa ibindi biyobyabwenge bigatuma atabasha kuguma ku murongo mwiza w’ibitekerezo. Ivutu rivugwa mu gihe habayeho kurya mu buryo burenze ubuteganijwe, umuntu agahaga akarenza urugero, aho bavuga ko aba yaguye ivutu.
Yesu kuko ashinzwe imitima ari nayo yifuza ko iba itunganye ashyiraho izo ngero, avuga ku mutima. Bigaragara ko umutima ushobora kuremerwa n’amaganya y’isi cyangwa ibibazo byo mw’isi cyangwa mu mibereho ukagera ubwo ugwa ivutu ndetse ukanasinda. Uwo mutima uba ufite ikibazo cyatuma nyirawo atabasha kwumva impanda ivuze, cyangwa se akaba atajya mw’ijuru kuko ataba ari mu mwanya wo gutekereza neza.
Yesu amaze kubibona yihanangiriza abantu, ati mwirinde, aho naho kwitondera, imitima yanyu muyirinde kuremerwa, kuko mwabasha kugwa ivutu ndetse mukanasinda, nkabatakaza ntimuzagere iwanjye.
Mbere yaho yabanje kubwira abantu ati : « mwese abarushye n’abaremerewe nimuze munsange ndabaruhura » (Matayo 11 : 28), bigaragara ko nubwo waba ufite ibikuremereye nta mpamvu yo gutwarwa nabyo ngo urinde ubwo ugera aho ugwa ivutu ndetse bikanagusindisha kuko umwami aguhamagara ngo uze akuruhure.
Hari igihe umunsi w’umwami wagutungura ugasanga wasinze, uri kubwira abahisi n’abagenzi uko ibyawe bimeze, uburyo umugabo wawe cyangwa umugore wawe yakuzengereje, akakwanga, uburyo wabuze kazi, uburyo udafite aho kuba, wabuze n’amafaranga y’ubukode, uburyo imiryango itakwitaho, uburyo abana bakunaniye, uburyo ku kazi bitagenda hari abakurwanya, n’ibindi byinshi.
Ibyakubera byiza n’uko watuza ukabanza ugashyira ubwenge ku gihe, ukibuka ko Yesu yavuze ngo harahirwa uwo ibyanjye bitazagusha. Kuba uremerewe arabizi kandi afite ubushobozi bwo kugutabara. Kuba atari yabikuraho si uko atabishoboye, arashaka kukwigisha kwizera.Humura Yesu ni umutabazi Irinde amaganya ahubwo ukomeze umuhamagare nturambirwe. Kandi aragukunda uko waba umeze kose. Izere ubutabazi bw’Imana ukure umubabaro mu mutima wawe.
Umwami araza vuba kandi azaduhanagura amarira yose, tuzibagirwa imibabaro ya hano mw’isi. Tuzaho iteka tudapfa. Ubwo se urumva hari aho bihuriye no gusindishwa n’ibi bibazo byo mw’isi ? Izere kandi wakire uguha amahoro arambye, ni ukuvuga mw’isi ndetse no mw’ijuru iteka ryose. Komera ngwino umusange arakuruhura kandi azaguha n’ubugingo buhoraho.


text:
Amakarita mashya atuma umuntu abikuza kuri ATM iyo ari yo yose
Umuyobozi mukuru wa sosiyete Rwanda Switch ikora amakarita yo kubikurizaho azwi ku izina rya ATM cards, Konde Bugingo, avuga ko ubu byoroshye ku bakiriya b’amabanki atandukanye kubona amafaranga ku byuma bitanga amafaranga kuko ubu ufite ikarita ya banki iyo ari yo yose ashobora kuyibikurizaho no ku byuma by’andi mabanki.
Aganira na IGIHE, Bugingo yavuze ko bakoze iyi gahunda yo kubikuza amafaranga aho umukiriya wa banki ageze hose mu rwego rwo korohereza abantu baba mu mabanki ataba ahantu (...)
Umuyobozi mukuru wa sosiyete Rwanda Switch ikora amakarita yo kubikurizaho azwi ku izina rya ATM cards, Konde Bugingo, avuga ko ubu byoroshye ku bakiriya b’amabanki atandukanye kubona amafaranga ku byuma bitanga amafaranga kuko ubu ufite ikarita ya banki iyo ari yo yose ashobora kuyibikurizaho no ku byuma by’andi mabanki.
Aganira na IGIHE, Bugingo yavuze ko bakoze iyi gahunda yo kubikuza amafaranga aho umukiriya wa banki ageze hose mu rwego rwo korohereza abantu baba mu mabanki ataba ahantu henshi.
Bugingo ati “Ubu nsigaye nitwaza amafaranga make kubera ko mba nzi ko buri banki ndibugeho mu Rwanda ndetse no mu mahanga ndi bubikurizeho amafaranga ntagombye gushaka aho banki nkorana na yo iri.”
Umuyobozi mukuru wa banki nkuru y’u Rwanda Amb.Gatete Claver, yashimiye serivisi z’iyi sosiyete Rwanda Swicth kubera iterambere izanye mu rwego rw’amabanki bityo avuga ko abashoramari bo mu mahanga bazakomeza gushora imari zabo mu Rwanda kuko ubu gutwara amafaranga bigiye koroha kurushaho.
Mu buryo bushya bw’iyi sosiyete ufite iyi karita bita ‘Smartcash’, ashobora no kuzajya ayikoresha mu guhaha hirya no hino mu masoko, kugura umuriro n’ibindi.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]